Summary: Finnairin aamun lento on kuitenkin myöhässä.

Hongkongin kansainvälisen lentokentän liikenne on jälleen alkanut toimia. Eilen satoja lentoja jouduttiin perumaan, kun tuhannet mielenosoittajat tukkivat vilkkaan lentokentän. Useat lennot myös viivästyivät pahoin.
 Vuorokauden vaihtuessa keskiviikoksi suurin osa mielenosoittajista oli kuitenkin poistunut lentokentältä ja liikenne pääsi jatkumaan. Keskiviikkoaamuna paikalla oli enää noin 50 protestoijaa.
 Useat lennot ovat edelleen myöhässä. Näin myös Finnairin lento, jonka piti saapua Helsinkiin tänään aamulla kello kuudelta.
 Protestoijat muun muassa estivät matkustajien kulkua istumamielenosoituksilla ja tukkivat bussiterminaalin. Illalla mielenosoittajat ottivat yhteen mellakkapoliisin kanssa.
 Tuhannet mielenosoittajat tukkivat Hongkongin lentokentän myös toissapäivänä.
 Aiheesta lisää:
 Hongkongin lentokentällä kahakoita – kenttä lamaantunut lähes kokonaan

Hongkongin lentokenttä on avattu protestien aiheuttaman jumin jälkeen


Summary: Atambajev sai syytteen murhasta, panttivangin otosta ja mellakoiden järjestämisestä.

Turvallisuusjoukkojen johtaja syytti tiistaina Kirgisian entistä presidenttiä  Almazbek Atambajevia  vallankaappauksen suunnittelusta, kertoi valtion uutistoimisto Kabar.
 Atambajev pidätettiin kotoaan viime torstaina kuolemaan johtaneen kahakan jälkeen.
 Ex-presidentin kannattajat torjuivat vastaavanlaisen hyökkäyksen edellisenä päivänä. Kahakassa kuoli turvallisuusjoukkojen varajohtaja.
 Tiistaina Atambajeville luettiin syytteet myös murhasta, panttivangin otosta ja massalevottomuuksien järjestämisestä.
 Atambajevin lakimies kieltäytyi kommentoimasta päämiehelleen luettuja syytteitä. Hän kertoi kuitenkin ex-presidentin kieltäytyneen kuulusteluista.
 Atambajev pitää häneen kohdistuvia tutkimuksia poliittisesti motivoituneina ja laittomina.
 Aiheesta lisää:
 Bakijev nousemassa Kirgisian presidentiksi

Kirgisian entinen presidentti on pidätetty, syytetään vallankaappauksen suunnittelusta


Summary: Kilpaveneen varustus on askeettinen, moottoria käytetään vain hätätilanteessa

Ruotsalainen ilmastoaktivisti  Greta Thunberg  lähtee tänään Englannin Plymouthista kahden viikon pituiseksi arvioidulle matkalle Atlantin yli. Thunbergin on määrä puhua YK:n ilmastokokouksessa ja osallistua mielenosoituksiin New Yorkissa ensi kuussa.
 Lentämistä vastustava Thunberg pääsee Yhdysvaltoihin Malizia II -kilpapurjeveneen kyydissä. Mukana matkustaa myös Gretan isä  Svante Thunberg .
 Lukioon aikova 16-vuotias Thunberg on päättänyt pitää välivuoden koulunkäynnistä. Nyt alkavalla matkallaan hän vierailee myös Latinalaisessa Amerikassa, muun muassa Pariisin ilmastosopimuksen osapuolikokouksessa Perussa joulukuussa. Mantereella Thunberg aikoo taittaa matkaa muun muassa bussilla.
 Asiantuntijoiden mukaan Thunbergin matkasta ei välttämättä tule miellyttävä. Kilpaveneen sisustus on askeettinen ja painon pitämiseksi minimissä kaikki ylimääräinen on karsittu. Sää matkan varrella voi olla myös hyvin raju.
 Sähköä muun muassa veneen navigointilaitteisiin saadaan ympäristöystävällisesti aurinkopaneeleista ja pinnan alla olevista turbiineista. 18-metrisessä Malizia II:ssa on kiinteä polttomoottori, mutta se on varattu vain äärimmäisiin hätätilanteisiin ja sinetöidään ennen lähtöä.

Ilmastoaktivisti Greta Thunberg aloittaa purjehduksen Atlantin yli


Summary: Reuters: opetusjärjestelmästä halutaan isänmaallisempaa.

Kiinassa ulkomaisten opettajien pidätykset ja maasta karkotukset ovat kasvaneet merkittävästi tänä vuonna.
 Neljän asianajotoimiston mukaan viimeisen puolen vuoden aikana pidätysten määrä on kasvanut ainakin nelinkertaiseksi – suurimpien arvioiden mukaan jopa kymmenkertaiseksi.
 Opettajia syytetään yleensä oletetuista huumausainerikoksista, tappeluista ja kyberturvallisuusrikkeistä.
 Poliisit ovat pidättäneet opettajia, kouluista, kotoa sekä baareista ja yökerhoista. Heitä on kuulusteltu ja viety huumetesteihin.
 Kiinassa oli vuonna 2017 arviolta 400 000 ulkomaista opettajaa.
 Reutersin mukaan Kiina pyrkii ”puhtaampaan”, isänmaallisempaan opetusjärjestelmään.

Kiinassa ulkomaisten opettajien pidätykset ovat kasvaneet äkillisesti


Summary: Aiemmin ilmaiskuissa kuoli kuusi siviiliä.

Syyriassa hallituksen joukkojen ja kapinallisten yhteenotoissa on kuollut ainakin 59 taistelijaa, kertoo tilannetta tarkkaileva järjestö Syrian Observatory for Human Rights.
 Lisäksi kuuden siviilin kerrottiin kuolleen Idlibissä tehdyssä ilmaiskussa.
 Hallituksen joukot ja Syyrian al-Qaidaan kytköksissä olevat kapinallisjoukot ovat viime kuukaudet taistelleet Syyrian luoteisosien hallinnasta.
 Kapinallisryhmä on tammikuusta alkaen pitänyt hallussaan suurinta osaa Idlibin maakunnasta ja osia muun muassa Hamasta ja Alepposta.
 Alueella on käyty verisiä taisteluita useiden päivien ajan.

Järjestö: Syyriassa jälleen verisiä taisteluita, lähes 60 kuoli


Summary: Psykiatrit kokeilivat lapsien hoitamista huumeilla – muun muassa LSD:llä.

Tanskan pääministeri  Mette Frederiksen  on pyytänyt virallisesti anteeksi sadoilta uhreilta, joita käytettiin seksuaalisesti hyväksi lastenkodeissa, kertoo brittiläinen  yleisradioyhtiö BBC .
 Hyväksikäytöt tapahtuivat vuosina 1945–1976. Lapsia myös pahoinpideltiin ja huumattiin lastenkodeissa.
 Hyväksikäytöt tapahtuivat eri puolilla Tanskaa ja aktivistit ovat vaatineet hallitusta vuosikausia tunnustamaan tapahtumat.
 Sosiaalidemokraattinen pääministeri tapasi kymmeniä uhreja virka-asunnollaan Marienborgissa tiistaina.
 –Haluaisin katsoa kaikkia teitä silmiin ja sanoa että olen pahoillani, Frederiksen sanoi heille.
 Tapahtumat ovat varjostaneet uhrien elämää näihin päiviin saakka. Heistä useilla on ollut alkoholi- ja huumeongelmia sekä ongelmia työpaikan säilyttämisessä ja epäonnistuneita avioliittoja.
 Lastenkodeissa tapahtuneet väärinkäytökset nousivat otsikoihin vuonna 2005, kun tanskalainen dokumentti paljasti väärinkäytökset Godhavnin poikakodissa
 Dokumentti paljasti myös, että psykiatrit kokeilivat lapsilla huumeita. Esimerkiksi vuoteen kastelevilla kokeiltiin hoitoa LSD:llä ja tämä aiheutti monille myöhemmin huumeriippuvuuden.

Tanskan pääministeri pyytää anteeksi vuosikymmeniä vanhoja hyväksikäyttötapauksia lastenkodeissa


Summary: Vastuullisuusmittarilla seurataan pelihaittojen kehittymistä.

Veikkauksen hallitus päätti tiistaina eettisen neuvoston perustamisesta. Hallitus velvoitti yhtiön johdon valmistelemaan esityksen seuraavaan hallituksen kokoukseen.
 Peliyhtiön eettinen neuvosto lakkautettiin vuoden 2017 alussa, kun Veikkaus, Raha-automaattiyhdistys ja Fintoto yhdistyivät.
 Lisäksi hallitus teki periaatepäätöksen, että Veikkauksen palkitsemisjärjestelmään lisätään vastuullisuusmittari, jolla seurataan pelihaittojen kehittymistä. Muutos koskee yhtiön johtoa jo kuluvan vuoden osalta.
 – Vastuullisuusperiaatteet ovat oleellisia kaikessa Veikkauksen toiminnassa. Yhtiö on jatkuvasti tehnyt toimenpiteitä vastuullisuuden toteuttamiseksi ja hallitus on säännöllisesti arvioinut pelihaittojen ilmenemistä, Veikkauksen hallituksen puheenjohtaja  Olli-Pekka Kallasvuo  sanoo yhtiön  tiedotteessa .
 Veikkaus ei tässä vaiheessa kommentoi asiaa enempää.
 "Linjaus poliittisen tahdon mukainen"
 Veikkauksen hallituksen jäsen  Ilkka Kanerva  sanoo, että vastuullisuus ja veikkaustuottojen mahdollistamat toimet yhteiskunnassa ovat Veikkauksen toiminnan kaksi punnusta.
 – Näiden keskinäinen punninta on aina kysymyksessä. Niiden on toteuduttava yhteiskunnallisesti hyväksyttävällä tavalla.
 Kanerva sanoo, että linjaus on poliittisen tahdon mukainen.
 – Veikkaus luonnollisesti noudattaa tätä omistajansa tahtoa.
 Päivitetty kello 15.05: lisätty Ilkka Kanervan kommentit.
 Lue myös:
 Veikkauksen lakkautetun eettisen neuvoston entinen jäsen pitää kohumainoksia mauttomina – "Ajattelin, että ohhoh, onko tämä vitsi"
 Veikkaus laittaa osan mainonnastaan tauolle –  Toimitusjohtaja: "Olemme tehneet virheitä"
 Vihreiden Ohisalo valmis siirtämään Veikkauksen peliautomaatit erillisiin tiloihin: "Pelihaitat ja ylivelkaantuminen kulkevat monessa tapauksessa käsikkäin"

Veikkaus perustaa eettisen neuvoston – palkitsemisjärjestelmään lisätään vastuullisuusmittari


Summary: Karhu seurasi koulupoikia Mikkelin keskustan lähellä Kalevankankaalla.

Mikkelissä koululaisten perään juossut karhu on todennäköisesti poistunut Kalevankankaan alueelta, kertoo Itä-Suomen poliisi. Karhua etsittiin noin iltaseitsemään asti, mutta siitä ei saatu havaintoja.
 Ylikonstaapeli  Toni Reinikainen  haluaa rauhoitella Kalevankankaan koululaisia ja heidän vanhempiaan.
 – Huomenna on turvallista mennä kouluun. Karhu ei enää aiheuta ongelmia liikkumisen suhteen alueella, sanoo Reinikainen.
 Poliisi ei saanut uusia yleisövihjeitä karhun liikkeistä iltapäivän tai illan aikana. Reinikainen pitää todennäköisenä, että karhu on kulkenut Kalevankankaan pohjoispuolelle ja sieltä syvemmälle metsään.
 Kalevankankaan alue on luonnonläheinen, metsien reunustama paikka. Läheisyydessä on esimerkiksi pururata ja luonnonsuojelualuetta. Alueella on koulun lisäksi esimerkiksi opiskelija-asuntoja, urheiluhalleja ja ravirata.
 Karhua etsi päivän mittaan noin kymmenen suurriistavirka-avun kokenutta karhunmetsästäjää koirineen.
 Karhu juoksi kohti koululaisia
 Mikkelissä kaksi koululaista näki karhun tiistaina koulumatkallaan keskustan läheisyydessä. 10-vuotiaat pojat olivat pyöräilemässä Kalevankankaan koulusta kotiin Tuskuun, kun he näkivät karhun. Karhu seisoi metsässä alle kilometrin päässä koulun pihasta polun laidassa.
 Pojat säikähtivät karhua ja lähtivät polkemaan vauhdilla kotiin.
 – Se tuli metsästä ja lähti juoksemaan meidän perään. Poljimme kotiin niin kovaa kuin voimme, toinen pojista  Luka Partio  kertoo.
 – Kun poika pääsi kotiin, hänellä oli tukka märkänä ja naama valkoisena. Heti näki, että nyt ei ole kaikki ihan tavallisesti, Lukan äiti  Heidi Partio  sanoo.
 Poliisi on paikalla Kalevankankaan koululla. Esa Huuhko/Yle
 Pojat eivät osanneet kuvailla karhun kokoa. Partio varmisti moneen kertaan, olivatko pojat varmasti nähneet karhun. Sitten hän soitti poliisille ja poikien koululle.
 Poliisin mukaan metsäpolulta löytyi karhun jälkiä noin kymmenen metrin matkalta. Karhu oli poistunut paikalta raviradan suuntaan.
 – Kyllä minä poikaa halasin, hyvä, ettei kyynelet silmissä, Partio sanoo.
 Karhun jäljille päästiin nopeasti
 Kalevankankaalle tuli päivällä paikalle poliisin lisäksi riistanhoitoyhdistyksen suurriistavirka-apua karkottamaan karhua. Poliisi oli varautunut myös lopettamaan karhun, jos se olisi liikkunut taajaan asutulle alueelle.
 Karhukoiran kanssa paikalla ollut suurpetoyhdyshenkilö  Markku Kinnunen  riistanhoitoyhdistyksestä ei päivällä uskonut, että karhua jouduttaisiin lopettamaan.
 – Todennäköisesti vain tarkistamme, että karhu on poistunut alueelta.
 Karhu nähtiin parin kilometrin päässä Mikkelin keskustasta. Petri Aaltonen/Yle
 Poliisi pyysi välttämään tarpeetonta liikkumista Raviradantiellä, raviradalla sekä Siekkilän alueella.
 Suurriistavirka-apuyksikön mukana kulkee karkoitusase. Ylikonstaapeli Toni Reinikainen sanoo, että poliisilla ei ollut minkäänlaista tarvetta antaa lopettamispäätöstä.
 – Ei ole havaintoa, että karhu olisi haavoittunut tai ärsyyntynyt. Todennäköisesti se oli eksynyt vahingossa tänne alueelle.
 Heidi Partio pohtii, millä mielin pojat mahtavat huomenna mennä kouluun.
 – Luulen, että itsekin mielellään ajelevat asfalttiteitä pitkin polkujen sijaan.
 Pojat näkivät karhun Kalevankankaan koulun takaa lähtevällä metsäpolulla. Esa Huuhko/Yle
 Karhuhavaintoja myös muualla Suomessa
 Karhuhavaintoja on tullut viime aikoina myös muualta Suomesta. Joensuussa poliisi määräsi sunnuntaina karhun lopetettavaksi neljän aiemmin tehdyn karkotuksen ja Riistakeskuksen rakentaman sähköaidan osoittauduttua tuloksettomiksi.
 Joensuun Huhtilammen, Uskalin ja Palon alueelta on kirjattu hätäkeskukseen touko-elokuun aikana yli 20 ilmoitusta piha-alueilla liikkuneista karhuista.
 Yleensä karhu välttää ihmistä parhaansa mukaan.

Poliisi rauhoittelee mikkeliläisiä: "Karhu on poistunut alueelta, huomenna on turvallista mennä kouluun"


Summary: Työpaikkansa voi menettää jopa 190 henkilöä.

Autoalan toimijat K-Auto ja K-Caara aloittavat yhteistoimintaneuvottelut, joissa työnsä voi menettää 190 ihmistä.
 K-Auton toimitusjohtajan  Johan Frimanin  mukaan syynä on autoalan merkittävästi heikentynyt markkinatilanne Suomessa.
 – Alkuvuoden aikana henkilöautojen ensirekisteröintien määrä Suomessa on pudonnut yli 12 prosenttia viime vuodesta. Tilanteeseen ovat vaikuttaneet esimerkiksi kuluttajien epävarmuus autoalan teknologiamurroksen keskellä, ulkomailta tuotujen käytettyjen autojen määrän selvä kasvu ja WLTP-päästömittausten käyttöönotto. Osa näistä tekijöistä on väliaikaisia, mutta emme odota markkinoiden palautuvan aiemmalle tasolle lähitulevaisuudessa, sanooFriman tiedotteessa.
 K-Auto on autojen maajantuoja ja K-Caara vastaa puolestaan vähittäismyynnistä. Molemmat kuuluvat Kesko-konserniin.
 Neuvotteluiden piirissä on molempien yhtiöiden koko henkilökunta, yhteensä lähes 1 500 henkilöä.
 Henkilöstö ei yllättynyt uutisesta
 Henkilöstö sai ammattiliitto Pron mukaan tiedon yt-neuvotteluista tänään. Toimihenkilöiden yhdysmies  Sami Palomaa  kertoo, ettei henkilöstö yllättynyt uutisesta.
 Palomaan mukaan irtisanomisissa pitäisi ottaa huomioon se, että pääkaupunkiseudun toimipisteissä autokaupan hiipuminen ei ole näkynyt.
 – Yhteistoimintaneuvottelut kattavat koko organisaation. Pääkaupunkiseudulla huollossa ja vauriokorjaamossa jonot ovat pitkät. Herää kysymys, onko vähennettävien määrää mietitty loppuun saakka,  sanoo Palomaa tiedotteessa .
 K-Caara hankki aiemmin tänä vuonna  kolmen merkin edustukset autoliike Laakkoselta .
 Uutista täydennetty 13.08.2019 klo 17.31: Lisätty Pron kommentit.
 Lue lisää:
 Ennätykset rikkoutuvat taas: Käytettyjen autojen maahantuonti on noussut hurjiin lukuihin – katso suosikkimerkkien top 10 ja mitä tuotiin vähiten
 Autokaupan keskittyminen sai Laakkosen myymään kolmen merkin edustukset K-Caaralle

"Autoalan markkinatilanne heikentynyt olennaisesti" – K-ryhmän autoliike aloittaa yt-neuvottelut, henkilöstö ei yllättynyt uutisesta


Summary: Al-Taee on antanut taustansa vuoksi yksipuolisen kuvan Irakin tilanteesta, sanoo osa Suomen irakilaisista. Hän itse sanoo puhuneensa Irakista niin monipuolisesti kuin osaa.

Huhtikuussa 2019 eduskuntaan valittiin ensimmäistä kertaa irakilainen ja arabi.  Hussein al-Taeen  tarina pakolaisesta rauhantekijäksi ja kansanedustajaksi oli sadunhohtoinen.
 Heti vaalien jälkeen hohto himmeni. Julkisuuteen tuli al-Taeen Facebook-kirjoituksia ajanjaksolta 2010–2015. Niissä hän solvasi juutalaisia, homoja, sunneja, kurdeja ja somaleja.
 Juuri myös niitä ryhmiä, joiden kanssa al-Taeen aiempi työnantaja, rauhannobelisti  Martti Ahtisaaren  perustama CMI-järjestö työskentelee rauhan edistämiseksi.
 Vihakirjoitukset eivät sopineet kuvaan, joka al-Taeesta oli syntynyt suomalaisille ja myös CMI:lle.
 Al-Taee itse on pistänyt vihakommenttinsa nuoruuden typeryyden ja vihaisuuden tiliin.
 Mutta millaisesta uskonnollis-poliittisesta taustasta al-Taeen vihakommentit nousivat? Ja miksi ihaillusta rauhantyöntekijästä tuli Suomen irakilaisten kiistakapula?
 A-studio selvitti Hussein al-Taeen – ja Irakin politiikan – suomalaisille vieraampaa puolta. Siitä on keskusteltu paljon Suomen irakilaisten keskuudessa.
 Juttu perustuu pääosin Suomessa asuvien irakilaisten sekä Irakin asiantuntijoiden haastatteluihin. Lisäksi A-studio on perehtynyt laajaan taustamateriaaliin, josta osa on arabiankielisiä sosiaalisen median keskusteluja sekä irakilaisia dokumentteja.
 Hussein al-Taee CMI:n toimistolla helmikuussa 2016. Kalevi Rytkölä / Yle
 Al-Taee kävi islamistisen puolueen tilaisuuksissa
 Ainakin irakilaiset Suomessa ovat tienneet, että Al-Taeen perhe kuuluu merkittävään shiialaiseen sukuun Etelä-Irakista ja että  Assad -isä on tunnettu poliitikko islamistisessa, Iran-mielisessä Sciri-puolueessa.
 Islamistien mukaan valtioita tulisi hallita islamin uskonnollisten arvojen ja islamilaisen lain mukaan.
 A-studio selvitti, että myös Hussein al-Taee on aiemmin osallistunut isänsä edustaman puolueen tilaisuuksiin Suomessa asuessaan.
 Al-Taee kertoo A-studiolle käyneensä Sciri-puolueen tilaisuuksissa mielenkiinnosta, oppiakseen Irakin politiikasta ja luodakseen kontakteja.
 – En ole ollut puolueessa virallisena toimijana mukana, hän korostaa.
 Hän kertoo käyneensä myös muiden irakilaisten puolueiden tilaisuuksissa.
 Al-Taee sanoo, ettei hän ole tähdännyt Irakin politiikkaan isänsä jalanjäljissä, vaikka hänellä sellaisia haaveita nuoruudessaan olikin.
 Al-Taee: Arvostelu joidenkin omaa ajattelua ja agendaa
 Osa Suomen irakilaisista ja turvapaikanhakijoista sanoo, että al-Taeen tausta on näkynyt myös hänen Irak-kommentoinnissaan Suomen mediassa. He arvostelevat sitä yksipuoliseksi.
 Erityisesti al-Taeen sanotaan puhuneen vähän shiialaisten asejoukkojen väkivallasta ja rikoksista. Ne ovat jääneet äärisunnilaisen Isisin julmuuksien varjoon.
 Kritiikkiä tulee erityisesti sunnitaustaisilta, mutta myös muilta irakilaistahoilta.
 Irakilainen kirjailija  Hassan Blasim  on ainoa haastateltava, joka arvostelee omalla nimellään tässä jutussa al-Taeeta yksipuolisesta Irakin tilanteen kommentoinnista. Muut juttuun haastatellut irakilaiset ja Irakia tuntevat henkilöt eivät halunneet esiintyä nimellään aihepiirin herkkyyden vuoksi.
 – Hussein al-Taee on toiminut ikään kuin Irakin shiialaisen hallituksen äänitorvena ja analysoinut Irakin tilannetta sen näkökulmasta, Hassan Blasim sanoo A-studiolle.
 Kuten al-Taeekin, Blasim on shiialaistaustainen ja kokenut Saddamin diktatuurin. Nykyisin hän on uskonnoton. Blasim tuli Suomeen 2000-luvun alussa jouduttuaan Irakissa vaikeuksiin mielipiteidensä vuoksi.
 Irakilainen kirjailija Hassan Blasim Helsingin Kontulassa. Markku Rantala / Yle
 Hussein al-Taee pitää Irak-kommentointinsa arvostelua spekulaationa.
 – Se on joidenkin omaa ajattelua ja agendaa.
 – Jokaisen oma tausta vaikuttaa kaikkeen mahdolliseen elämässä. Minun kommenttini pohjautuvat kuitenkin keskusteluun muiden asiantuntijoiden ja suomalaisten viranomaisten kanssa sekä tiimityöhön CMI:ssä.
 A-studio analysoi myös al-Taeen mediakommentointia Irakin tilanteesta vuodesta 2015.
 Al-Taeen tukijat: Hussein joutui silmittömän mediakampanjan uhriksi
 Kun Hussein al-Taeen vihakirjoituksista nousi keväällä kohu, hänen Suomen irakilaiset tukimiehensä julistivat arabiankielisissä keskusteluissa Facebookissa, että al-Taee oli joutunut poliittisen ajojahdin uhriksi.
 – Heti kun vaalit oli käyty, niin veli Hussein joutui silmittömän mediakampanjan uhriksi. Kampanjaa isännöi Helsingin Sanomat, joka toimii juutalaislobbyn painostamana, ja tietyt irakilaissivustot, joita pyörittävät luhistuneen Baath-puolueen orpolapset, eräs al-Taeen tukija kirjoitti.
 Somekeskusteluissa al-Taeen tapauksesta tuli osa shiia- ja sunnimuslimien välistä epäluuloa ja vihanpitoa, jota Suomessakin esiintyy.
 “Baath-puolueen orpolapsilla” shiiat yleisesti tarkoittavat Irakin nykyistä shiialaishallintoa arvostelevia sunneja. Vastaava termi on “Saddamin kätyrit”.
 Irakissa pitävät nyt valtaa väestön enemmistöä edustavat shiialaiset puolueet. Vuonna 2003 kaatunut diktaattori Saddam Hussein kuului sunneihin.
 Noin 65 prosenttia irakilaisista on shiia- ja noin 30 prosenttia sunnimuslimeja. Maan väestöstä 75–80 prosenttia on arabeja ja 15–20 prosenttia kurdeja.
 Hussein al-Taee tuli Suomeen pakolaisena 10-vuotiaana 1993. Hänen vankimpia tukijoitaan löytyy samaan aikaan tulleista irakilaispakolaisista. He ovat shiialaistaustaisia ja kokeneet Saddamin ja Baath-puolueen vainon sekä Rafhan pakolaisleirin Saudi-Arabiassa.
 Irakin presidentti Saddam Hussein. Peter Jordan / AOP
 Al-Taee vakuutti puolueettomuuttaan
 Ennen vaaleja, jo syksystä 2018 alkaen Hussein al-Taee oli kertonut medialle ja työnantajalleen CMI:lle, että hän ei ole kirjoittanut vihakommentteja, vaan ne on tehty hänen mustamaalaamisekseen.
 Vaalien jälkeen al-Taee selitti, ettei ollut kyennyt aiemmin myöntämään kirjoituksia omikseen, koska tunsi niin suurta häpeää. Nyt hän pyysi anteeksi loukkaamiltaan ryhmiltä.
 Anteeksipyyntö vaikutti vilpittömältä. Nurkkaan ajautuneen miehen ahdinko herätti myötätuntoa. Tunnustus ei silti puhdistanut ilmaa täysin.
 Moni pohti, miten vaaleissa olisi käynyt, jos al-Taee olisi tunnustanut kirjoituksensa aiemmin. Entä onko al-Taee ollut puolueeton rauhantyössään Irakissa? Hänhän oli halventanut Facebookissa Irakin kahta suurta vähemmistöryhmää, sunneja ja kurdeja.
 –Mielestäni olin puolueeton. Halusin nimenomaan haastaa itseni, haastaa ajatteluni. Menin aina yhden askeleen pidemmälle erityisesti niiden kanssa jotka eivät kuuluneet suoraan viiteryhmääni, al-Taee sanoi  A-studiossa  29. huhtikuuta 2019.
 Hussein al-Taeen juutalaisia solvaava Facebook-kommentti vuodelta 2012. Handout / Lehtikuva
 Al-Taee kehui Iranin toimintaa työskennellessään CMI:n Irak-hankkeessa
 Vaalien jälkeen al-Taee kertoi ajattelunsa muuttuneen vuosien varrella. Lapsena hän oli oppinut esimerkiksi, että Israel on Lähi-idän pahuuden takana. Erityisesti palestiinalaisten tilanne sai ajattelemaan niin.
 Al-Taee kertoi osallistuneensa nuorempana shiiojen ja sunnien kiistoihin keskustelupalstoilla. Hän oli palannut näihin keskusteluihin vielä vuonna 2014 äärisunnilaisen Isis-järjestön noustua.
 Turhautumisensa al-Taee kertoi suunnanneensa rauhantyöhön.
 Keväällä 2019 julkistetut vihakommentit olikin kirjoitettu ennen kuin al-Taee tuli CMI:lle töihin. Hän toimi CMI:n konsulttina syksyllä 2014. Hänet palkattiin Irak-hankkeeseen helmikuussa 2015.
 Syksyllä 2014 – toimiessaan CMI:n konsulttina – al-Taee vielä rinnasti Facebookissa Israelin toiminnan terroristijärjestö Isisiin.
 Kysymyksiä herättävä kommentti löytyy siltäkin ajalta, kun al-Taee jo työskenteli CMI:n Irak-hankkeessa. Heinäkuussa 2015 hän kehui shiialaisvaltio Iranin toimintaa Facebook-kirjoituksessaan, josta A-studio sai haltuunsa kuvakaappauksen.
 –(Iran) puolustaa Palestiinaa islamin nimissä. Tukee Irakia shiialaisuuden nimissä. Neuvottelee ydinsopimuksen persialaiskansan nimissä. Milloin arabit oppivat käyttämään hattujaan samalla tavalla?
 Hussein al-Taeen heinäkuussa 2015 kirjoittama Facebook-viesti. Kuvakaappaus / Yle
 Iran on tulenarka aihe Irakissa. Naapurivaltiolla on vahva ote Irakista erityisesti shiialaisten asejoukkojen kautta.
 Al-Taee sanoo, että hänen kommenttinsa oli lähinnä arabien itsekritiikkiä. Hänen mukaansa arabit eivät ole osanneet asioitaan ajakseen käyttää eri keinoja samalla lailla kuin Iran. Sen väestöstä enemmistö on persialaisia.
 – Iranissa osataan käyttää montaa hattua, kun halutaan ajaa omaa agendaa läpi – sekä diplomatiaa että muita keinoja. Se on näkynyt myös viimeaikaisissa eskalaatioissa.
 Isis teki marraskuussa 2015 Pariisissa terrori-iskut, joissa kuoli  yli 130 ihmistä. Marius Becker / EPA
 Al-Taee valloitti median vuonna 2015
 Vuonna 2015 Suomeen tuli poikkeuksellisen paljon turvapaikanhakijoita. Noin 32 000 tulijasta yli 20 000 oli irakilaisia.
 Samoihin aikoihin Hussein al-Taee tuli tunnetuksi suurelle yleisölle. Marraskuussa 2015 hän kommentoi Isisin terrori-iskuja Pariisissa. Al-Taeesta tuli nopeasti median johtava Isis- ja Irak-asiantuntija.
 Kaikki eivät olleet silti tyytyväisiä. Osa Suomen irakilaisista ja turvapaikanhakijoista sanoi, että al-Taee kommentoi Irakin tilannetta yksipuolisesti suurelle yleisölle.
 –Olen arvostellut Husseinia siitä, että hän puhui kyllä kovasti Isisin hirmutöistä niin kuin pitääkin, mutta jätti mainitsematta shiialaisten asejoukkojen hirmutyöt, turvapaikkaa Suomesta hakenut nuori irakilaismies  Yusuf  (nimi muutettu) kertoo.
 Nimi on muutettu, koska Yusuf on paennut Irakista tappouhkauksia ja on saanut myös Suomessa ollessaan uhkaavia viestejä irakilaisilta. Niitä on tullut, kun Yusuf on kommentoinut sosiaalisessa mediassa kriittisesti Irakin asioita.
 Yusuf asuu nyt toisessa Euroopan maassa, koska ei ole saanut turvapaikkaa Suomesta.
 Irakilainen turvapaikanhakija Yusuf (nimi muutettu). Yusuf
 Sunnimiehet shiialaisten asejoukkojen tähtäimessä
 A-studio haastatteli tätä juttua varten Yusufin lisäksi myös kahta muuta irakilaista turvapaikanhakijaa. Yksi heistä on saanut turvapaikan Suomesta.
 He edustavat sunnitaustaisia nuoria miehiä. Nämä ovat paenneet Irakista usein shiialaisten asejoukkojen uhkauksia, joita ovat saaneet esimerkiksi työnsä tai mielipiteidensä vuoksi.
 Shiialaiset asejoukot osallistuivat äärisunnilaisen Isisin vastaiseen taisteluun Irakin armeijan ja Yhdysvaltain liittouman rinnalla vuodesta 2014. Vuoden 2017 lopussa Irakin hallinto julisti Isisin voitetuksi Irakissa.
 Isis sai sympatiaa ja jäseniä Irakin sunnialueelta. Siksi shiialaiset asejoukot ovat pitäneet sunnimiehiä herkästi Isisin kätyreinä ja tappaneet heitä.
 Asejoukot eivät ole uhkailleet ja tappaneet vain sunnimiehiä. Tähtäimessä ovat olleet muun muassa homot sekä kansalaisaktivistit ja toimittajat, jotka ovat puuttuneet asejoukkojen rikoksiin, kuten korruptioon ja salamurhiin tai arvostelleet uskonnollisia johtajia ja tabuja.
 –Suurin osa irakilaisista tietää, että salamurhien takana on shiialaisten puolueiden aseryhmiä. Todisteita niitä vastaan on vaikea hankkia, koska aseryhmät ovat niskan päällä oikeuslaitoksessa, poliisissa ja armeijassa, kirjailija Hassan Blasim sanoo.
 Badr-asejoukon miehiä Isisin vastaisissa taisteluissa lähellä Mosulin kaupunkia marraskuussa 2016. Ahmed Jalil / EPA
 Al-Taee kommentoi turvapaikanhakijoita suurlähetystön työntekijänä
 Suomen turvapaikkalinjaa kiristettiin, kun turvapaikanhakijoita oli tullut poikkeuksellisen paljon vuonna 2015.
 Ainakin sunnitaustaiset turvapaikanhakijat epäilivät, että al-Taeen kommentointi vaikuttaa irakilaisten turvapaikkapäätöksiin, koska hän keskittyi mediassa Isisin uhkaan ja jätti vähälle huomiolle shiialaisten asejoukkojen uhan.
 Tiedettiin myös, että al-Taee oli ollut vain muutamia vuosia sitten Irakin Suomen-suurlähetystössä töissä. Hän sanoo nyt, ettei ollut siellä tekemisissä turvapaikka-asioiden kanssa.
 Al-Taee kuitenkin kommentoi tuolloin vuonna 2012 turvapaikanhakijoita Facebook-kirjoituksessaan, josta A-studio sai haltuunsa kuvakaappauksen.
 – Lähetystössä olemme napanneet monia (20%), joilla on väärennettyjä irakilaisia henkilöpapereita, jotka ovat pystyneet kusettamaan suomalaisen viranomaisen täällä! al-Taee kirjoitti.
 Hän myös arvioi kommentissaan, että ennen Saddamin kaatumista Irakista tulleiden pakolaisten taso oli parempi kuin sen jälkeen tulleiden. Hän perusteli tätä irakilaisten rikostilastoilla.
 Saddamin aikaan Irakista pakeni vainoa erityisesti shiialaisia. Al-Taee huomauttaa nyt, että silloin tuli myös kurdeja ja kommunisteja. Saddamin kaatumisen jälkeen alkoi tulla myös sunneja, jotka kärsivät Irakin uudesta tilanteesta.
 – Parempitasoisia tarkoittaa vähemmän rikollisia. Mutta tämä ei koske 2015 alkanutta pakolaisten tuloa Suomeen, al-Taee kommentoi Facebook-kirjoitustaan nyt.
 Hän sanoo, ettei ottanut kommentillaan kantaa Irakin etnisiin ryhmiin tai niiden rikollisuuteen.
 – Arvostan kaikkia Irakin etnisiä ryhmiä samalla tavalla.
 Hussein al-Taee kommentoi  Facebookissa turvapaikka-asioita työskennellessään Irakin suurlähetystössä vuonna 2012. Kuvakaappaus / Yle
 Maahanmuuttovirasto torjuu epäilyksen: Al-Taeen kommentit eivät juuri vaikuttaneet Irakin turvallisuusarvioihin
 Monet vuonna 2015 tulleet irakilaiset pettyivät, kun maahanmuuttovirasto alkoi jakaa kielteisiä turvapaikkapäätöksiä huomattavasti enemmän kuin aiemmin.
 Vielä vuonna 2015 reilusti alle 10 prosenttia irakilaisten päätöksistä oli kielteisiä, seuraavana vuonna jo valtaosa.
 A-studion haastatteleman Yusufin kielteistä päätöstä maahanmuuttovirasto perusteli muun muassa niin, että häntä uhanneet asejoukkojen jäsenet ovat neljässä vuodessa unohtaneet hänet.
 Virasto perusteli kielteisiä päätöksiä nyt myös sillä, että asejoukkojen uhkauksia paenneet voivat muuttaa Irakissa alueille, joilla he ovat uhkailijoiltaan turvassa.
 Sisäministeriön silloinen kansliapäällikkö  Päivi Nerg  sanoo A-studiolle, että Suomi otti tämän perusteen käyttöön, koska muutkin EU-maat olivat niin tehneet.
 Maahanmuuttovirasto torjuu epäilyksen, että al-Taeen mediakommenteilla olisi ollut juuri vaikutusta Irakin turvallisuusarvioihin.
 Viraston tutkijan  Peter Sandelinin  mukaan al-Taeen kommentit ovat olleet vain yksi lähde kymmenien joukossa.
 Mutta oliko Hussein al-Taeen Irak-kommentointi jotenkin yksipuolista?
 Turvapaikanhakijoita Lahdessa syksyllä 2015. Mika Moksu / Yle
 Al-Taee puhui vähän shiialaisten asejoukkojen väkivallasta
 A-studio selvitti al-Taeen mediaesiintymisiä vuodesta 2015 tähän päivään.
 Ylen tv:n uutis- ja ajankohtaisohjelmissa ja muutamissa Ylen keskusteluohjelmissa al-Taee esiintyi lähes 50 kertaa. Melkein aina hän kommentoi Isisin toimintaa ja Irakin tilannetta. A-studio kävi läpi myös Helsingin Sanomien vastaavat jutut.
 Aineiston mukaan al-Taee puhui suoraan varsin vähän shiialaisten asejoukkojen väkivallasta ja rikoksista. Hän ei maininnut näitä joukkoja nimeltä.
 Silloin harvoin kun al-Taee viittasi shiialaisten asejoukkojen tekemiin rikoksiin ja julmuuksiin, hän puhui tekijöistä myös epämääräisesti, kuten “jotkut aseryhmät”.
 Shiialaisten asejoukkojen tekemistä vääryyksistä, jopa sunnien etnisistä puhdistuksista, ovat raportoineet viime vuosina ihmisoikeusjärjestöt ja kansainvälinen media.
 Amnesty International -järjestön edustaja on todennut, että shiialaisjoukkojen rikokset sunniväestöä kohtaan ovat systemaattisia ja laajoja.
 –Shiialaiset asejoukot ovat tehneet Irakissa samoja asioita kuin Isiskin, mestanneet, tappaneet siviilejä, suunnanneet hyökkäyksiä siviileistä välittämättä, Irak-asiantuntija, yhdysvaltalaisen Hudson-instituutin tutkija  Michael Pregent  kommentoi A-studiolle.
 Pregentin mukaan tekijät eivät ole joutuneet rikoksistaan vastuuseen. –Irakin hallitus ei uskalla rangaista heitä. Asiaa luvataan tutkia, mutta mitään ei tapahdu.
 Pregent on kommentoinut usein kansainvälisessä mediassa shiialaisten asejoukkojen toimintaa. Hän on työskennellyt aiemmin Yhdysvaltain tiedustelutehtävissä Irakissa ja toiminut myös Irakin turvallisuus- ja tiedusteluviranomaisten neuvonantajana.
 Hudson-instituutin tutkija Michael Pregent kommentoi Irakin tapahtumia CNN-kanavalla. Michael Pregent
 Kirjailija Blasim: Suomen mediaa kiinnostaa Irakissa lähinnä Isis
 Vähäisiä kommentteja shiialaisten asejoukkojen vääryyksistä voi selittää myös sillä, että toimittajat eivät ole mahdollisesti niistä al-Taeelta juuri kysyneet. Tai ovat jättäneet asiaa koskeneet kommentit jutusta pois.
 Kirjailija Hassan Blasim sanoo, että suomalaista mediaa kiinnostavat Irakissa lähinnä vain ne asiat, jotka voivat vaikuttaa suomalaisten elämään.
 –Media keskittyy Isisin aiheuttamiin kärsimyksiin, koska Isis voi olla vaaraksi myös täällä.
 Kirjailija Hassan Blasim tuli Suomeen pakolaisena Irakista 2000-luvun alussa. Jari Kovalainen / Yle
 Ylen  Ajantasa-ohjelmassa  elokuussa 2016 Hussein al-Taeelta kuitenkin kysyttiin, onko shiialaisten asejoukkojen väkivallasta puhuttu tarpeeksi.
 Al-Taee ei suoraan vastannut kysymykseen. Hän perusteli ensin shiialaisten asejoukkojen asemaa. Niitä tarvitaan Isisin vastaisessa sodassa. Irakin armeija ei pärjää yksin Isisille Yhdysvaltain tuellakaan.
 Hän korosti, että asejoukoille on annettu virallinen asema pääministerin alaisuudessa. Niillä on “tavallaan” pääministerin tuki, eivätkä ne siten ole “villi asejoukko, rikollisjärjestö”.
 Sitten al-Taee kyllä sanoi, että shiialaiset asejoukot ovat harjoittaneet väkivaltaa ja tehneet rikoksia ja pohti vääryyksien mittakaavaa.
 Hän myös kertoi irakilaisten katsovan usein läpi sormien näitä rikoksia, joita “jotkut aseryhmät” tekevät, koska jos ne eivät vapauttaisi ja suojelisi Isisin valtaamia alueita, niin miten heille sitten kävisi.
 Al-Taee: En kommentoi yksittäisten etnisten ryhmien asejoukkoja
 Hussein al-Taee sanoo nyt A-studiolle, että kaikki väkivalta on tuomittavaa tekijästä riippumatta.
 – Osa shiialaisista asejoukoista on syyllistynyt Human Rights Watch -järjestön raportin mukaan selkeisiin ja paikoin laajamittaisiin väkivaltaisuuksiin Irakissa.
 – Kuten olen sanonut aikaisemmissa haastatteluissa, aseet tulisi varata ainoastaan Irakin laillisten turvallisuusjoukkojen käsiin, ja rikolliset saattaa oikeuden eteen.
 Ovatko shiialaisten asejoukkojen jäsenet joutuneet vastuuseen rikoksistaan?
 – Sitä pitää kysyä Irakin hallinnolta ja oikeustoimelta, al-Taee sanoo.
 Al-Taeesta on luonnollista, että hän on puhunut mediassa niin paljon juuri Isisin väkivallasta ja vähemmän muista.
 –Silloin kun olen kommentoinut näitä asioita, Isis on ollut kasvava kansainvälinen uhka, myös Suomen maaperällä.
 Samaan aikaan shiialaiset asejoukot ovat olleet monille siviileille uhka Irakissa ja niitä on paettu myös Suomeen.
 –En kommentoi yksittäisten etnisten ryhmien aseryhmiä. En ole puhunut myöskään sunnijoukoista, kristityistä joukoista, enkä monista muistakaan nimellä mainiten. Isis on terroristijärjestö, joka ei edusta sunneja, Hussein al-Taee sanoo.
 Hussein al-Taee A-studiossa  huhtikuussa 2019. Yle
 CMI: Al-Taeen kommentointi ollut asiantuntevaa
 Al-Taeen mukaan hänen Irak-kommentoinnilleen asetti raameja myös CMI. Siellä sovittiin julkiset esiintymiset ja ne viestit, jotka sanotaan julkisuuteen.
 CMI kertoo, että heille ei ole tullut arvostelua al-Taeen Irak-kommentoinnista. Järjestö pitää al-Taeen mediakommentointia "yleisesti ottaen asiantuntevana".
 –Al-Taee on tuonut arvokkaita näkökulmia laajempaan keskusteluun. Varsinkin Lähi-idän kaltaisten monimutkaisen aiheiden ymmärtämisessä tulkinta vaatii aina useiden eri asiantuntijoiden analyyseihin perehtymistä, CMI:n toiminnanjohtaja  Tuija Talvitie  sanoo.
 Voi silti kysyä, ovatko Hussein al-Taeen kytkökset Irakin politiikkaan ja hallintoon vaikuttaneet hänen kommentointiinsa.
 Hussein al-Taee: Ajattelen politiikasta eri tavalla kuin isäni
 Al-Taeen isä Assad on toiminut vuosikymmeniä Iran-mielisessä shiialaisessa islamistipuolueessa Scirissa (Irakin islamilaisen vallankumouksen ylin neuvosto). Viime vuosina hän on ollut myös Irakin hallinnossa töissä.
 Sciri perustettiin Irakin ja Iranin sodan aikana 1980-luvun alussa Iranissa. Siellä oli Irakin shiialaisia poliitikkoja maanpaossa Saddamia.
 Puolue aikoi syrjäyttää Saddamin ja toteuttaa Irakissa islamilaisen vallankumouksen, kuten Iranissa oli tehty 1979. Iranissa uskonnollisilla johtajilla ja instituutioilla on ylin valta.
 Islamilaisen vallankumouksen johtajan Ajatollah Khomeinin kuva Teheranissa Iranissa. Ahmad Halabisaz / AOP
 Pyytäessään anteeksi vihakirjoituksiaan huhtikuussa 2019 Hussein al-Taee sanoi ajattelevansa politiikasta toisin kuin isänsä ja Sciri-puolue.
 – Itse en ole tähän liikkeeseen kuulunut. Poliittisista eroista huolimatta olen ylpeä isästäni, al-Taee kirjoitti blogissaan.
 – Omassa elämässäni uskonto on tärkeä, mutta hyvin yksityinen asia. Näen uskonnon ja politiikan suhteen eri tavoin kuin isäni ja hänen puolueensa. Uskon sekulaariin oikeusvaltioon, joka takaa jokaiselle ihmiselle uskonnonvapauden.
 A-studio selvitti, että Hussein al-Taee on aiemmin osallistunut Sciri-puolueen tilaisuuksiin. Niitä on pidetty ainakin shiialaisten islamilaisessa keskuksessa Itä-Helsingissä. Keskuksen johtaja  Abdul Basir Al-Khalif  on ollut puolueen edustaja Suomessa.
 Syyskuussa 2007 Sciri järjesti ensimmäisen Pohjoismaiden kokouksensa Tukholmassa, johon myös Hussein al-Taee osallistui.
 – Olin seuraamassa kokousta. Oli hienoa nähdä, miten muutama vuosi Saddamin hallinnon kaatumisen jälkeen erilaiset puolueet järjestäytyivät. Asialistalla oli muistaakseni se, mikä tulisi olemaan naisten rooli uudessa Irakissa. Tämä kiinnosti monen muun asian ohessa, al-Taee kertoo A-studiolle.
 Hussein al-Taee irakilaisen islamistipuolueen Scirin kokouksessa Tukholmassa 2007. Al-Taeesta vasemmalla puolueen johtajiin kuulunut Rida Jawad Taqi. Kuvakaappaus Burathnews -sivustolta. Yle
 A-studio tutustui kokouksen arabiankieliseen pöytäkirjaan. Kokous organisoi puolueen toimintaa Pohjoismaissa.
 Puolueen aktiiveja neuvottiin myös seuraamaan Irakin poliittiseen prosessiin "vihamielisesti suhtautuvien" liikkeiden toimintaa Pohjoismaissa ja pohtimaan mahdollisuuksia puuttua siihen.
 Yhteydenpitoa ja vierailuja Irakista pidettiin tärkeinä.
 Pelätyn asejoukon johtaja Itä-Helsingissä
 Keväällä 2008 Suomen irakilaisia kävi tapaamassa Itä-Helsingissä Irakin parlamentin jäsen  Hadi al-Amiri.
 Al-Amiri osallistui Helsingissä Irakin sovittelutapaamiseen, jota CMI ja ulkoministeriö olivat järjestämässä. Tapaamiseen oli kutsuttu kaikki Irakin merkittävimmät poliittiset edustajat.
 Hussein al-Taee ei työskennellyt silloin vielä CMI:llä, mutta oli seuraamassa kokousta.
 Irakilainen poliitikko ja asejoukkojen johtaja Hadi al-Amiri. Ahmed Jalil / EPA
 Hadi al-Amirista on uumoiltu jopa Irakin pääministeriä. Hän on toiminut Isisiä vastaan taistelleiden shiialaisten asejoukkojen liittouman komentajana. Hänen maineensa perustuu erityisesti Badr-asejoukon johtajuuteen.
 Badr on vahvin Iranin tukema shiialainen asejoukko Irakissa. Se toimi vuoteen 2012 Sciri-puolueen aseellisena siipenä. Nyt Badr on oma puolueensa, jota al-Amiri johtaa.
 Kun al-Amiri kävi Suomessa vuonna 2008, Irakissa oli riehunut pari vuotta raaka sisällissota shiiojen ja sunnien asejoukkojen välillä.
 Irakin sisäministeriö oli Sciri-puolueen ja Badr-joukon hallinnassa. Ministeriön turvallisuusjoukkoja on kutsuttu myös “kuolemanpartioiksi”.
 Vuonna 2006 YK:n ihmisoikeusjohtaja Irakissa raportoi, että sisäministeriö kiduttaa kuoliaaksi tai teloittaa satoja ihmisiä kuukaudessa. Operaatiot kohdistuivat erityisesti sunneihin.
 Hussein al-Taee sanoo, ettei tiedä, mitä YK sanoi Sciri-puolueen roolista. Hän korostaa, että kiduttaminen on täysin tuomittavaa riippumatta siitä, kuka sen tekee.
 – Jos ihmiset tekevät samoja asioita kuin terroristijärjestöt, niin he eivät ole kaukana sellaisen nimityksen saamisesta.
 Hadi al-Amirin johtamien joukkojen on väitetty tappaneen sisällissodan aikaan sunnivihollisiaan julmasti, kuten poraamalla päähän. Asiasta on kertonut muun muassa  Washington Post  -sanomalehti.
 Suomen irakilaisia tavatessaan al-Amiri syytti baathilaisia, “Saddamin orpoja”, laajamittaisesta tappamisesta Basrassa ja varoitti seuraamasta harhaanjohtavia medioita.
 Sunnimiehet kantavat shiiojen ja sunnien välisissä väkivaltaisuuksissa kuolleen miehen arkkua hautajaisissa toukokuussa 2005 Bagdadissa. Mohamed Messara / EPA
 Irak maksaa korvauksia myös al-Taeelle Saddamin vainoista
 Kun Saddam Hussein kaatui vuonna 2003, häntä vastaan 1970- ja 1980-luvuilla taistelleet shiialaiset poliitikot otettiin Irakissa vastaan sankareina.
 Myös Hussein al-Taeen isä palasi Irakin politiikkaan. Hänet valittiin paikallisvaaleissa Sciri-puolueen edustajana kuvernööriksi Najafiin, suvun vanhalle kotiseudulle ja shiialaisten pyhille maille.
 Alkuinnostuksen jälkeen uudet vallanpitäjät ovat herättäneet laajoja protesteja. Heitä on arvosteltu korruptiosta ja etuoikeuksista – samaan aikaan kun monet irakilaiset kärsivät esimerkiksi sähkön ja veden puutteesta.
 Mielenosoittajia vastustamassa hallinnon korruptoituneisuutta Irakin Basrassa maaliskuussa 2019. Haider Al-Assadee / EPA
 Yhdeksi etuoikeudeksi on väitetty korvauksia Saddamin vainoista. Rafhan pakolaisleirillä Saudi-Arabiassa olleet irakilaiset, kuten Hussein al-Taee, ovat oikeutettuja korvauksiin.
 Monet irakilaiset ovat kysyneet, miksi Irakin hallitus maksaa korvauksia ulkomailla asuville ihmisille, kun Irakissa monilta puuttuvat perustarpeet.
 – Tämä korvaus on yksi osoitus Irakissa vallitsevasta korruptiosta. Siellä tehtailtiin läpihuutojuttuina useita lakeja, jotka hyödyttivät shiialaisia, kirjailija Hassan Blasim sanoo.
 Hussein al-Taee kertoi heinäkuussa 2019 STT:n ja Uuden Suomen haastatteluissa saavansa kärsimyskorvausta. Korvaus on hänen mukaansa kurssista riippuen vajaa tuhat euroa kuukaudessa. Irak on maksanut korvauksia vuodesta 2016, al-Taee sanoi.
 CMI kertoo A-studiolle tienneensä al-Taeen Irakista saamasta korvauksesta.
 Al-Taee ei pidä kärsimyskorvausta shiialaisten etuoikeutena tai korruptiona.
 – Sitä maksetaan suurelle osalle niistä, jotka ovat kärsineet Saddamin diktatuurin aikana sortoa vankiloissa ja vankileireillä. Suurin osa saajista on shiioja, mutta mukaan mahtuu myös kurdeja, sunneja ja kristittyjä, jotka ovat poliittisin perustein vangittuja tai joiden omaiset ovat joukkohaudoissa, al-Taee sanoo A-studiolle.
 Hassan Blasim puoltaa periaatteessa korvauksia kaikille Saddamin vainoista kärsineille. Hänen mukaansa korvauslaki on räätälöity kuitenkin yhdelle ryhmälle.
 –Irakissa on Saddamin aikana vainottuja, jotka kieltäytyvät korvauksesta, koska pitävät lakia epäoikeudenmukaisena ja paheksuvat hallituksen korruptiota. Irakissa on nyt pakolaisleireillä tuhansia naisia ja lapsia, joiden ainut tuki tulee niukoista kansainvälisistä lahjoituksista ja avusta. Al-Taeen asemassa lahjoittaisin korvaukseni niille lapsille, joiden elämän Isis tuhosi, Blasim sanoo.
 Irakilaispakolaisia Rafhan pakolaisleirillä Saudi-Arabiassa vuonna 2003. Hussein al-Taee oli Rafhan leirillä 1990-luvun alussa. EPA
 Diplomaatin ura vaihtui rauhantyöhön
 Kun Saddam oli kaatunut vuonna 2003, myös Hussein al-Taee haaveili paluusta Irakiin.
 Ajan kuluessa Irakin houkutus heikkeni. Siihen saattoi vaikuttaa myös se, että isän poliittinen ura Irakissa päättyi. Hänet nimitettiin Irakin Puolan-suurlähettilääksi.
 Diplomaatin ura oli vaihtoehto myös Husseinille. Vuonna 2012 hänet valittiin Irakin ulkoministeriön diplomaattikurssille.
 Kurssin valintoja arvosteltiin Irakin parlamentissa. Ulkoministeriön väitettiin suosineen suurten puolueiden poliitikkojen ja suurlähettiläiden lapsia sekä bagdadilaisia.
 Hussein ei lopulta suorittanut diplomaattikurssia, vaan alkoi opiskella isänsä uudessa asemapaikassa Varsovassa kauppatiedettä.
 Mutta miten kauppatieteen opiskelijasta sukeutui nopeasti ihailtu rauhantekijä?
 Hussein al-Taee CMI:n toimistolla helmikuussa 2016. Kalevi Rytkölä / Yle
 CMI tyytyväinen al-Taeen työhön Irakissa
 Al-Taee toimi CMI:n Irak-hankkeen työntekijänä 2015 ja projektipäällikkönä 2016–2017.
 –CMI oli aloittamassa hanketta Irakissa ja tarvitsimme Bagdadiin avustajan, joka tunsi hyvin paikallisen toimintakulttuurin. Meille oli tärkeää hänen paikallistuntemuksensa turvallisuusasioissa ja muissa yleisissä käytännön asioissa sekä hänen kielitaitonsa, CMI:n toiminnanjohtaja Tuija Talvitie kertoo al-Taeen palkkaamisesta A-studiolle.
 Jo aiemmin Hussein al-Taee oli avustanut CMI:n työntekijöitä Bagdadissa.
 CMI ei halua arvioida, onko al-Taeen taustasta ollut hyötyä tai haittaa Irak-hankkeessa.
 –CMI:ssä työntekijää ei arvioida hänen uskonnollisen, poliittisen, etnisen tai perhetaustansa perusteella, Talvitie sanoo.
 CMI:n mukaan al-Taeella oli konfliktiosapuolten ja muiden yhteistyötahojen luottamus.
 Järjestö on tyytyväinen Irak-hankkeensa tähänastisiin tuloksiin ja al-Taeen työhön. Irakin eri ryhmät ovat CMI:n mukaan päässeet osallistumaan laajasti sovinnon luomiseen.
 Konfliktinratkaisujärjestö CMI:n toiminnanjohtaja Tuija Talvitie. Vesa Moilanen / Lehtikuva
 Al-Taeella ei paluuta CMI:hin?
 Vielä ennen kevään eduskuntavaaleja CMI uskoi, että valtaosa al-Taeen kirjoittamiksi väitetyistä Facebook-kommenteista oli hänen mustamaalaustaan.
 CMI korjasi kurssia, kun al-Taee tunnusti kirjoituksensa ja niistä noussut kohu alkoi uhata rauhannobelistin perustaman järjestön kansainvälistä mainetta.
 Jerusalem Post -lehdessä ihmisoikeusjärjestö Simon Wiesenthalin johtaja sanoi, että Hussein al-Taee on juutalaisvastainen. Al-Taee on kiistänyt juutalaisvastaisuutensa muun muassa A-studiossa huhtikuussa 2019.
 CMI poisti al-Taeen nimen sivuiltaan ja kommentoi Jerusalem Post -lehden toimittajalle, että al-Taeella ei ole paluuta CMI:hin.
 CMI:n mukaan al-Taeen nimi oli jäänyt epähuomiossa verkkosivuille eikä sen poistaminen liittynyt uutisointiin.
 SDP:n kansanedustaja Hussein al-Taee eduskunnassa heinäkuussa 2019. Kimmo Hiltunen / Yle
 Kirjailija Hassan Blasim: Al-Taee voisi olla pakolaisten ja turvapaikanhakijoiden ääni
 Ihaillun rauhantekijän ura Suomen politiikassa SDP:n kansanedustajana alkoi synkissä merkeissä.
 Kirjailija Hassan Blasim sanoo kokeneensa myötätuntoa al-Taeeta kohtaan, koska tämä on ollut kovassa paineessa.
 Pakolaistaustastaan huolimatta al-Taee kuuluu etuoikeutettuihin nykyirakilaisiin. Blasimin mielestä hän voisi olla pakolaisten ja turvapaikanhakijoiden todellinen ääni eduskunnassa.
 – Todellisuudessa hän on kuitenkin etäällä koko tästä aihepiiristä, Blasim sanoo.
 Kampanjasivullaan esittelemissään eduskuntavaalien teemoissa Hussein al-Taee ei puhunutkaan mitään turvapaikanhakijoista.

Yle selvitti: Miksi rauhantekijä Hussein al-Taeesta tuli Suomen irakilaisten kiistakapula?


Summary: Nautakarjan pidossa todettiin useita puutteita vuosina 2015–2017.

Syyttäjä vaatii keskipohjalaiselle karjatilalliselle ehdollista vankeutta ja pysyvää eläintenpitokieltoa törkeästä eläinsuojelurikoksesta.
 Syyttäjän mukaan karjatilallisen laiminlyönnit aiheuttivat naudoille pitkäkestoista ja pysyvää kipua ja kärsimystä.
 Ensimmäiset puutteet havaittiin keväällä 2015 eläinsuojelutarkastuksessa. Silloin karjatilalla oli vajaat 70 nautaa. Tuolloin havaittiin muun muassa, että tilavaatimukset eivät osalla vasikoista täyttyneet, eikä nuorten eläinten ruokinta ollut asianmukaista.
 Viranomainen totesi, että laiminlyönnit jatkuivat myös vuosien 2016 ja 2017 eläinsuojelutarkastuksissa. Niissä havaittiin puutteita muun muassa rehuhygieniassa, eläinten sorkkahoidossa ja vedensaannissa. Tilat olivat myös likaiset ja ulkotarha liejuinen.

Syyttäjä vaatii Keski-Pohjanmaalla karjatilalliselle ehdollista vankeutta ja pysyvää eläintenpitokieltoa


Summary: Tehtävän nykyinen haltija Päivi Sillanaukee on jäämässä ilman jatkopestiä.

Ministerit, ministeriöt ja valtioneuvosto

Sosiaali- ja terveysministeri  Aino-Kaisa Pekonen  (vas.) aikoo esittää sosiaali- ja terveysministeriön uudeksi kansliapäälliköksi  Kirsi Varhilaa .
 Ylen tietojen mukaan valtioneuvoston on määrä nimittää Varhila tehtävään tämän viikon torstaina.
 Asiasta kertoi ensimmäisenä  Helsingin Sanomat.
 Demaritaustainen Varhila työskentelee tällä hetkellä sosiaali- ja terveysministeriön sosiaali- ja terveydenhuollon ohjausosaston osastopäällikkönä. Hän aloitti virassa joulukuussa 2017 ja nimitys oli viisivuotinen.
 Sosiaali- ja terveysministeriöön Varhila tuli vuonna 2013 Lounais-Suomen aluehallintovirastosta.
 Tänä keväänä Varhila haki myös Pirkanmaan sairaanhoitopiirin johtajaksi.
 Myös nykyinen kansliapäällikkö  Päivi Sillanaukee  haki tehtävään. Häntä esitti aikoinaan silloinen peruspalveluministeri  Paula Risikko  (kok.) Sillanaukee on puoluetaustaltaan kokoomuslainen.
 Kansliapäällikön virka oli jo auki viime syksynä.  Tuolloin virkaan oli 12 hakijaa, joista yksi ei halunnut nimeään julkisuuteen.

 Päivi Sillanaukeen toimikausi päättyy 30. syyskuuta.
 Lue myös:
 Uupumusta, huonoa johtamista ja kysymyksiä herättävä kansliapäällikön nimitysaikataulu – mitä ihmettä sosiaali- ja terveysministeriössä tapahtuu?

Kirsi Varhila on nousemassa sosiaali- ja terveysministeriön kansliapäälliköksi


Summary: Maailmanlaajuisesti ainoastaan joka kymmenes tartunta diagnosoidaan.

Kansainväliset organisaatiot ja sopimukset

Tuhkarokkotartuntojen määrä on tammi-heinäkuussa lähes kolminkertaistunut verrattuna samaan ajanjaksoon vuonna 2018, Maailman terveysjärjestö WHO ilmoitti tiistaina.
 Kuluvana vuonna on tähän mennessä raportoitu maailmanlaajuisesti 364 000 tuhkarokkotapausta. Viime vuonna vastaavana aikana kirjattiin 130 000 tartuntaa.
 Tänä vuonna tuhkarokkotartuntoja on rekisteröity eniten sitten vuoden 2006, WHO:n tiedottaja  Christian Lindmeier  kertoi uutistoimisto AFP:n mukaan.
 Luvut huolestuttavat asiantuntijoita etenkin siksi, että WHO:n mukaan maailmanlaajuisesti ainoastaan joka kymmenes tuhkarokkotartunta diagnosoidaan.
 Helposti tarttuva tuhkarokko on edelleen suuri uhka lapsille etenkin köyhissä maissa. Tautia vastaan on tehokas rokote, mutta kehitysmaissa sitä ei ole saatavilla kaikille. Eniten tuhkarokkotapausten määrä onkin kasvanut Afrikassa.
 Rokotevastaisuuden myötä tuhkarokko on yleistynyt myös länsimaissa ja tartuntoja tavataan Euroopassa entistä useammin. Tänä vuonna Euroopassa on rekisteröity 90 000 tuhkarokkotapausta, mikä ylittää jo nyt koko viime vuoden tartunnat, 84 000 tapausta.
 Lue lisää:
 Tuhkarokkotartunnat kolminkertaistuivat Euroopassa viime vuonna – Tauti leviää rajusti Ukrainassa
 WHO: Tuhkarokkotapausten määrä kasvanut 50 prosentilla

WHO: Tuhkarokkotartunnat kolminkertaistuneet vuodessa


Summary: Kohuttu räppäri palasi yleisön eteen Kaliforniassa ja kuulee ruotsalaisoikeuden tuomion pahoinpitelysyytteestään keskiviikkona.

Yhdysvaltalaisräppäri  Asap Rocky  eli  Rakim Mayers  on edelleen tulossa esiintymään Tampereella järjestettävään Blockfestiin, vakuuttaa tapahtuman järjestäjä.
 Fanit ovat jännittäneet artistin pääsemistä siitä lähtien, kun  Asap Rocky  joutui Ruotsissa heinäkuussa tutkintavankeuteen pahoinpitelystä epäiltynä.
 Blockfestin järjestäjä  Kalle Kallonen  kertoo Ylelle, että artisti on vahvistanut tulonsa Suomeen samalla, kun hän vahvisti keikkansa Hollannissa.
 – Tiedämme, milloin Asap Rocky lentää Suomeen. Kaikki majoitukseen ja tuotantoon liittyvät järjestelyt ovat valmiina.
 Räppärin on määrä esiintyä perjantaina Tampereella, lauantaina Sveitsin Orpundissa ja sunnuntaina Hollannin Biddinghuizenissa.
 Kunhan Tukholman käräjäoikeus ei keskiviikkona määrää jotain aivan muuta.
 "Fuck Sweden"
 Asap Rocky palasi sunnuntaina esiintymislavalle, puolitoista viikkoa vapautumisensa jälkeen.
 Keikalla Kalifornian Anaheimissa räppäri kiitti fanejaan tuesta ja korosti, ettei hänellä ole mitään Ruotsin kansaa vastaan. Viihdesivusto  TMZ:n mukaan  yleisö kuitenkin huusi rytmikkäästi “Fuck Sweden”.
 Virallinen  Ruotsi, Asap Rocky ja Yhdysvaltain silmäätekevät ajautuivat sanaharkkaan heinäkuussa, kun räppäri ja kaksi hänen seurueeseensa kuulunutta henkilöä pidätettiin Tukholmassa pahoinpitelystä.
 Lue tapahtumasarjasta  lisää täältä .
 Syyttäjä vaatii Asap Rockylle puolta vuotta vankeutta. Räppäri ja seurue päästettiin tutkintavankeuden jälkeen vapaaksi odottamaan tuomiota. Lue oikeudenkäynnistä  lisää täältä .
 Tuomio julkistetaan Tukholmassa keskiviikkona iltapäivällä.
 Yleisin ennakkoarvio ruotsalaismedioissa on ollut se, että Asap Rocky tuomitaan lyhyeen, esimerkiksi kuukauden vankeuteen. Vaihtoehtoisia rangaistuksia ovat ehdollinen vankeus, sakot tai yhdyskuntapalvelu.
 Joutuuko muusikko palaamaan Ruotsiin mahdollista tuomion suorittamista varten? Ennakkoarviot siitä vaihtelevat.
 Viikonloppukeikat Euroopassa vai oharit?
 Blockfestin järjestäjä Kalle Kallonen vakuuttaa, että Suomeen tuloaan artisti ei ole ollut perumassa missään vaiheessa.
 – Tuskin kovin monella artistilla on keikkafiilistä sen jälkeen, kun on istunut vankilassa kuukauden. Siksi koen, että Asap Rocky välittää faneistaan paljon, kun hän tekee tällaisen (Tampereen) keikan.
 Tähtiesiintyjien vierailujen perumiset ovat olleet harmillisen yleisiä  tänä kesänä : Swedish House Mafia perui keikkansa Weekendissa ja Flow’n isoksi nimeksi kiinnitetty  Cardi B  jätti tulematta.

Asap Rocky palasi lavalle – Blockfestin järjestäjä: Artisti vahvistanut tulonsa myös Tampereelle


Kehitysyhteistyövarojen väärinkäyttöä epäillään opetusalan hankkeessa Afganistanissa, kertoo Valtioneuvosto. Suomi on rahoittanut hanketta vuosina 2014–2017 noin 2,5 miljoonalla eurolla vuosittain.
 Kyseessä on Afganistanin jälleenrakennusrahastosta rahoitetusta opetusalan EQUIP II -hankkeesta. Hankkeen rahallinen arvo on yhteensä 418 miljoonaa dollaria.
 Maailmanpankki on toteuttanut laajamittaisen tarkastuksen hankkeesta. Alustavien tulosten mukaan hankkeessa olisi puutteellista dokumentointia ja hankinnoissa epäselvyyksiä.
 Hankintoihin liittyviä epäselvyyksiä tutkii Maailmanpankin korruption vastainen toimisto. Suomen maksamaa tukea ei ole kuitenkaan käytetty hankintoihin. Suomen Kabulin-suurlähetystö seuraa tutkinnan edistymistä yhdessä ulkoministeriön kanssa.
 Koulutushankkeen tavoitteena oli saada tytöt tiiviimmin mukaan peruskoulutukseen.

Suomen rahoittamassa opetushankkeessa Afganistanissa epäillään varojen väärinkäyttöä


Summary: Baltian maita turvaavat Naton hävittäjät tunnistavat venäläiskoneita säännöllisesti.

Venäjän puolustusministeriön mukaan puolustusliitto Naton hävittäjäkone lähestyi Venäjän puolustusministeriä  Sergei Šoigua  kuljettavaa konetta Itämeren yllä.
 Venäjän Suhoi Su-27 -hävittäjien kerrotaan hätistäneen Naton koneen kauemmaksi. Šoigun konetta saattoi kaksi Su-27 -hävittäjää.
 Tapaus sattui kansainvälisessä ilmatilassa. Puolustusministeri oli matkalla Kaliningradista Moskovaan. Kaliningradissa on Venäjän laivasto- ja lentotukikohtia.
 Uutistoimisto Tassin mukaan Naton kone oli F-18 Hornet. Kone oli todennäköisesti espanjalainen. Baltian ilmatilaa valvovat eri Nato-maat vuorotellen, ja nyt vuorossa on Espanjan ilmavoimien Horneteja. Ne on sijoitettu Šiauliain tukikohtaan Liettuaan.
 Šiauliaihin ja Viron Ämariin sijoitetut Naton hävittäjäkoneet käyvät lähes päivittäin tunnistamassa Itämeren yllä, Baltian maiden ilmatilan tuntumassa liikkuvia venäläisiä sotilaskoneita.
 Venäjä pitää Kaliningradin alueen ja muun Venäjän välistä ilmaliikennettä yllä Itämeren kautta.
 Puolustusministeri Sergei Šoigu presidentti Putinin kanssa. Alexei Druzhinin /Kremlin pool / EPA-EFE
 Vastaava välikohtaus sattui kaksi vuotta sitten.  Tuolloin Naton F-16 -hävittäjän  sanottiin lentäneen lähellä puolustusministeri Šoigun konetta.
 Nato ei ole toistaiseksi kommentoinut venäläisväitteitä.

Venäjä älähti Naton hävittäjän toimista Itämerellä – tuli lähelle Venäjän puolustusministerin konetta


Liikemies  Kimmo Elomaan  keväällä Varsinais-Suomen käräjäoikeudesta saama talousrikostuomio jää voimaan, sillä Turun hovioikeus ei myöntänyt asiassa jatkokäsittelylupaa. Käräjäoikeus tuomitsi Elomaan puolen vuoden ehdolliseen vankeuteen muun muassa törkeästä velallisen epärehellisyydestä.
 Elomaa vaati hovissa muun muassa, että syyte törkeästä velallisen epärehellisyydestä hylätään ja että takavarikoitu käteinen raha määrätään palautettavaksi oikealle omistajalleen.
 Käräjäoikeus katsoi, että Elomaa oli vuosina 2015-17 nostanut automaateista lähes 150 000 euroa ghanalaisen pankin kortilla. Samaan aikaan hänellä on ollut valtiolle korvaamatta yli 65 000 euron velka, joka perustuu aiemman talousrikostuomion korvauksiin. Tuomion mukaan ei jäänyt epäilystä, etteikö Elomaa olisi hävittänyt omaisuuttaan ollessaan velvoitettu maksamaan velkaansa.
 Hovioikeuden ratkaisusta voi pyytää valituslupaa korkeimmalta oikeudelta.
 Kimmo Elomaa on perussuomaisten kansanedustaja  Ritva "Kike" Elomaan  puoliso.
 Kimmo Elomaalle ehdollista vankeutta talousrikoksesta
 Liikemies Kimmo Elomaalle vaaditaan ehdotonta vankeutta törkeästä talousrikoksesta – valtion perinnässä olevia varoja hävinnyt

Turun hovioikeus ei ota Kimmo Elomaan talousrikostuomiota  jatkokäsittelyyn


Summary: Opposition Halla-ahon mielestä hallitus odottaa, että työllisyysaste "omia aikojaan ja itsekseen" nousisi, vaikka kansainvälinen laskusuhdanne on ovella.

Talouskasvun heikkeneminen ulkomailla ja työllisyysasteen nostaminen Suomessa ovat vaikea yhdistelmä. Perussuomalaisten puheenjohtaja  Jussi Halla-aho  arvioi, että hallitus tekee budjettiaan hankalassa tilanteessa.
 – Erittäin hankalassa, koska puheet julkisen talouden tasapainottamisesta perustuvat lähes yksinomaan odotuksille työllisyysasteen kasvamisesta. Se on tietysti oikea tavoite, mutta sen toisteleminen ei nosta työllisyysastetta, Halla-aho sanoo.
 Halla-ahon mielestä kansainvälisen talouden suhdanteet ovat jo pitkään olleet huolestuttavia.
 – Se ei ei ole hallituksen syytä mutta tekee vastuuttomiksi laskelmat, jotka perustuvat siihen oletukseen, että työllisyysaste omia aikojaan ja itsekseen nousisi.
 Hallitus tavoittelee 75 prosentin työllisyysastetta. Kesäkuussa, kun hallitus syntyi, talouskasvun odotettiin luovan 20 000 työpaikkaa. Hallituksen oli tarkoitus luoda lisäksi 40 000 työpaikkaa. Jos talouskasvu heikkenee, osa ihmisistä menettää työnsä eikä uusia työpaikkoja todennäköisesti synny samaan tahtiin kuin nopeamman kasvun aikoina.
 Heikkoon suhdanteeseen pitäisi varautua
 Perussuomalaisten mielestä hallituksen pitäisi pystyä korvaamaan yrityksille kansainvälisen laskusuhdanteen aiheuttamat vaikeudet.
 – Jos ruvetaan rokottamaan tavallista kuluttajan ostovoimaa ja liian kunnianhimoisella ilmastopolitiikalla kuristamaan suomalaista teollisuutta, tämä ei millään tavalla edistä työllisyystavoitteen toteutumista.
 Eurovaalien alla perussuomalaiset halusivat päästöjen vähentämistä, mutta niin että sitä tekevät suuret ilmastokuormittajat - muualla kuin Euroopassa, sillä Halla-ahon mielestä Eurooppa on tehnyt enemmän kuin muut.
 Nyt Halla-aho sanoo, että on "ilmastoteko", jos eurooppalaista teollisuustyötä suojellaan. Silloin teollisuus ei siirrä toimintaansa sinne, missä ympäristönormit ovat löyhemmät.
 "Kunnianhimoista maailmanparannuspolitiikkaa"
 Hallituksen haittaverojen korotusaikeet - lisää haittaveroja kulutukseen, kuten bensaan, tupakkaan ja alkoholiin, ja kompensaatioita pienituloisimmille veronkevennyksinä - eivät perussuomalaisten mielestä ole oikeita.
 – Tässä on puhuttu polttoaineiden verojen korotuksista ja tämä kohdistuu tietenkin ihmisiin, jotka joutuvat käyttämään omaa autoa kaupunkialueiden ulkopuolella.
 Kaiken kaikkiaan keskituloisten veroja pitäisi Halla-ahon mielestä keventää, vaikka perussuomalaisten mielestä hallitus menee toiseen suuntaan.
 Kokonaisarvio on, että budjetista tulee sitä mitä hallituspuolueet Säätytalolla sopivat
 – Tämä näyttää siltä, mitä voitiin ennakoida jo hallitusohjelmasta. Hallitus aikoo harjoittaa kunnianhimoista maailmanparannuspolitiikkaa, jonka maksajaksi pannaan suomalainen veronmaksaja.
 Maailmanparannuskohteina Halla-aho pitää humanitääristä maahanmuuttoa ja kehitysapuvarojen nostamista.
 Lue lisää:
 Valtiovarainministeri Mika Lintilä ennakoi odotettua heikompaa talouskasvua – työllisyys isoin haaste
 Kokoomuksen Orpo: Hallituksella ei oikeutta lisätä pysyviä menoja ennen uskottavia työllisyystoimia

Perussuomalaisten Halla-aho budjetista: Kansainvälisen taloustilanteen heikkeneminen tekee hallituksen työllisyyslaskelmista vastuuttomia


Summary: Mäenpään osalta tutkinta etenee syyttäjälle. Poliisi pohtii Räsäsen ja al-Taeen osalta, rajataanko eli lopetetaanko tutkinta.

Helsingin poliisi on aloittanut esitutkinnan kolmesta kansanedustajasta.
 Poliisi epäilee  Päivi Räsästä  (kd.),  Hussein al-Taeeta  (sd.) ja  Juha Mäenpäätä  (ps.) kiihottamisesta kansaryhmää vastaan.
 – Mäenpään osalta on linjattu, että tutkinta lähtee valtakunnansyyttäjänvirastoon, jossa tehdään päätös syytteiden nostamisesta, kertoo tutkinnanjohtaja  Pekka Hätönen  Ylelle.
 Räsäsen ja al-Taeen osalta poliisi vielä pohtii, laittako se tutkintaa lainkaan syyttäjälle.
 – Voi olla, että Räsäsen ja Al-Taeen osalta tutkintaa rajataan, Hätönen sanoo.
 Tutkinnan rajaaminen tarkoittaa sitä, että poliisi voi lopettaa tutkinnan asian vähäisyyden perusteella. Tällöin juttu ei lähde syyteharkintaan lainkaan.
 Ainoastaan Mäenpään osalta on siis varmaa, että hänen rikosepäilynsä päätyy valtakunnansyyttäjänvirastoon. Valtakunnansyyttäjä sitten päättää, nostaako se syytteet Mäenpäätä vastaan vai ei.
 Yle tavoitti kansanedustajat
 Yle tavoitti tiistaina kansanedustaja al-Taeen.
 Hän ei halunnut kommentoida rikosepäilyä tiistaina.
 – Antaa poliisin tehdä työnsä rauhassa. Palataan sen jälkeen asiaan, al-Taee sanoi Ylelle.
 Kansanedustaja Juha Mäenpää katsoo, ettei hän ole syyllistynyt rikokseen.
 – Katson, että en ole syyllistynyt asiassa rikokseen. On hyvä, että syyttäjä pohtii asiaa, Mäenpää sanoi Ylelle.
 Myös kansanedustaja Päivi Räsänen katsoo, ettei hän ole syyllistynyt rikokseen.
 – Katson, että en missään nimessä ole syyllistynyt rikokseen. Ymmärrän, että kansalaisilla on oikeus tehdä tutkintapyyntöjä. Olen kuitenkin hiukan hämmästynyt, että poliisi edes tekee tässä asiassa harkintaa. Pidän tätä myös uskonnonvapauden kannalta huolestuttavalta, että tätä edes pohditaan, Räsänen sanoi Ylelle.
 Eduskunnassa pidetty puhe johti tutkintaan
 Juha Mäenpään tutkinta liittyy hänen eduskunnassa pitämäänsä puheeseen.
 – Hän rinnasti puheessaan islaminuskoiset ja turvapaikanhakijat vieraslajiksi, joita Suomessa pitäisi torjua, tutkinnanjohtaja Hätönen sanoo.
 Hätösen mukaan Mäenpään puhe eduskunnassa on poliittisen sananvapauden piirissä.
 – Toisaalta se on omiaan olemaan erityisen vahingollista, kun poliittisessa puheessa puhutaan siitä, miten vähemmistöjä kohdellaan, Hätönen sanoo.
 Rikosepäilyjen taustalla somekirjoituksia
 Poliisin mukaan Päivi Räsäsen epäily koskee hänen twiittiään, jonka hän julkaisi Pride-viikon alla.
 – Hän kirjoitti, miten kirkon oppi ja raamattu sopivat yhteen sen kanssa, että häpeä ja synti nostetaan ylpeyden aiheeksi. Hän viittasi tällä kirjoituksellaan Pride-tapahtumaan sekä seksuaali-ja sukupuolivähemmistöjen juhlaan. Kirjoitusta voidaan pitää seksuaali-ja sukupuolivähemmistöjä loukkaavana, sanoo tutkinnanjohtaja Hätönen Helsingin poliisista.
 Hussein al-Taeen kohdalla keskusrikospoliisi on tehnyt jo yhden päätöksen, jonka mukaan al-Taeen kirjoituksista ei aloiteta tutkintaa.
 Keskusrikospoliisin tekemä päätös koski al-Taeen kirjoituksia vuosilta 2014-2015.
 Suuri julkisuus vaikutti al-Taeen rikosilmoituksen kirjaamiseen
 Helsingin poliisi on käynyt läpi al-Taen kirjoituksia vuosilta 2011-2012.
 Poliisin mukaan näin vanhoja kirjoituksia "ei normaalisti oteta tutkintaan", mutta asian saama suuri julkisuus vaikutti siihen, että rikosilmoitus kirjattiin.
 – Myös hänen asemansa vaikutti siihen, että rikosilmoitus kirjattiin. Tässä tutkinnassa on juutalaisvastaisia kirjoituksia ja loukkaavaksi katsottava kirjoitus seksuaalivähemmistöön liittyvästä uutisoinnista, Hätönen sanoo.
 Al-Taee on katunut jälkikäteen kirjoituksiaan ja pyytänyt niitä anteeksi.
 Tällä on poliisin mukaan merkistystä, kun se tekee kokonaisharkintaa asiassa.
 Poliisi tekee Räsäsen ja al-Taeen osalta päätöksen lähiaikoina.
 Poliisi tekee päätöksen itse, mutta kuuntelee syyttäjän näkemystä siinä, tulisiko Räsäsen ja al-Taen tutkinta lopettaa.

Poliisi epäilee kolmea kansanedustajaa kiihottamisesta kansanryhmää vastaan – "Voi olla, että Räsäsen ja al-Taeen tutkinta rajataan"


Summary: Tšernobylin vodka ei ole sen radioaktivisempaa kuin muutkaan vodkat, kehittäjät vakuuttavat.

Tšernobylin ydinvoimalaonnettomuuden saastuttama alue on suurelta osin hukkamaata, jossa asuu lähinnä villieläimiä ja muutamia ikäihmisiä. Näinhän sitä tavataan ajatella, mutta aivan niinkään asiat eivät ole.
 Joukko brittiläisiä ja ukrainalaisia tiedemiehiä on aikeissa käynnistää alueella vodkatuotannon. Vodkan valmistamisessa tarvittava vilja aiotaan kasvattaa suljetulla alueella. Myös vesi saadaan saastuneelta alueelta, kertoo  Washington Post.
 Vodka on jo saanut nimen, joka ei piilottele sen alkuperää: Atomik. Sitä on kuulemma täysin turvallista juoda. Tai siis ainakaan radioaktiivisuutta ei tarvitse pelätä.
 Projektiin osallistunut Portsmouthin yliopiston professori  Jim Smith  vakuuttaa, ettei Atomikissa ole sen enempää radioaktiivisuutta kuin muissakaan vodkissa. Se on varmistettu, hän vakuuttaa.
 – Kaksi maailman parasta laboratoriota on etsinyt merkkejä Tšernobylin radioaktiivisuudesta, eikä ole löytänyt mitään, Smith sanoo.
 uuden vodkan etiketti. AOP
 Atomikia on valmistettu vain yksi pullollinen
 Tällä hetkellä Atomik-vodkaa on olemassa vain yksi ainoa pullollinen, mutta hankkeen takana oleva tiimi uskoo tilanteen muuttuvan tulevaisuudessa.
 – Tämä voi olla maailman tärkein vodkapullo. Ei sen takia, mitä siinä on, vaan mitä se edustaa, Smith sanoo.
 Hänen mukaansa "Tšernobylin viinayhtiön" tavoitteena on, että 75 prosenttia sen tuotosta käytetään alueen luonnon sekä taloudellisen ja sosiaalisen kehityksen tukemiseen.
 Tuhansia Tšernobylin onnettomuusalueen entisiä asukkaita on nyt pakkosijoitettuna alueille, joilla ei sallita maanviljelyä tai uusia investointeja.
 Smith uskoo, että 33 vuotta sitten pahimmin saastuneen alueen ulkopuolella on seutuja, joilla voitaisiin jo alkaa kasvattaa hyödynnettäviksi kelpaavia viljoja.
 Noin 300 000 ihmistä jouduttiin evakuoimaan vuonna 1986 Tšernobylin ydinvoimalassa sattuneen onnettomuuden jälkeen.
 "Tšernobylin viinayhtiön" on tarkoitus aloittaa tuotanto heti, kun siihen liittyvät lainsäädännön kiemurat on saatu selvitettyä, Smith sanoo.
 Lue myös:
 Haamukaupunki Pripyatin hylätyt kerrostalot houkuttelevat postapokalyptisellä tunnelmallaan. Sergey Dolzhenko / EPA
 Hittisarja Chernobyl lisännyt matkailuintoa myös Suomesta – turistit haluavat turma-alueelle, jossa aika pysähtyi 33 vuotta sitten

Tiedemiehet valmistivat vodkaa Tšernobylin alueella kasvatetusta viljasta – " Kaksi maailman parasta laboratoriota etsi merkkejä radioaktiivisuudesta eikä löytänyt"


Summary: Hevoshaudan kaivauksissa Kouvolassa on tullut esiin luuta, hevosen karvoja ja havuja.

Tutkijat ovat todennäköisesti löytäneet kaksi oudosti haudattua suomenhevosta, joita on etsitty eilisestä maanantaista lähtien Kouvolassa.
 Vanhan raviradan kupeessa Korialla sijaitseva hevosten hauta päätettiin avata, koska paikallisten kertoman mukaan hevoset olisi haudattu poikkeuksellisella tavalla. Ne olisivat haudassa vierekkäin pystyasennossa, hevosilla olisivat olleet yllään loimet ja hauta olisi ollut havutettu.
 Korialla vanhan raviradan kupeessa sijaitsevasta haudasta löydettiin luuta, hevosen karvoja ja havuja. Karin Hemmann
 Ensimmäinen kaivauspäivä on ollut tutkimusryhmälle erittäin antoisa. Kaivauksissa on tullut esille luuta, hevosen karvoja ja havuja. Tämä viittaa siihen, että v uonna 1953 haudatut suomenhevoset  Valokas ja Rymy-Murto ovat nyt löytyneet. Kaivauksen edetessä selviää, onko hevoset todella haudattu pystyasentoon ja loimet yllään.
 Helsingin yliopiston tutkija, biologi  Karin Hemmann  kertoo, että löydetty luun- tai rustonpala on läpimitaltaan muutaman sentin mittainen.
 Hemmannin mukaan riippuu yleensä maaperästä, miten kauan karvat säilyvät. Maaperä hevoshaudalla on savea.
 Kaivausta on alkuvaiheessa tehty haudalla niin, että kaivinkoneella on poistettu kerrallaan ohuita maakerroksia. Tiistaina iltapäivällä kaivausaluetta laajennettiin.
 Tutkimusryhmä on aiemmin tehnyt suomenhevosten hautakaivauksia Varsinais-Suomessa Pöytyällä ja Etelä-Pohjanmaalla Ylihärmässä. Molemmilla kerroilla hauta jäi kuitenkin löytymättä. Kouvolan Koriallakaan tutkimusryhmä ei voinut olla täysin varma hautapaikasta, koska hautakivi ja -kumpu on rakennettu paikalle myöhemmin.
 Dna kertoo suomenhevosen kehityksestä
 Hevoshautojen avaaminen on osa Helsingin yliopiston johtamaa tutkimusta, jossa selvitetään suomenhevosen varhaishistoriaa.
 Tutkimuksessa halutaan selvittää muun muassa suomenhevosen biologista kulttuuriperintöä. Tutkijat ovat tähän mennessä saaneet noin kaksisataa näytettä, joista suurin osa on hevosen jouhia. Lisäksi joukossa on esimerkiksi hampaita ja harjoja ja muita tarve-esineitä.
 Dna-tutkimuksen avulla näytteistä voidaan tutkia muun muassa hevosen kokoon tai väriin vaikuttavia geenejä. Lisäksi on mahdollista tutkia esimerkiksi sitä, milloin ravi- ja sprinttigeeni ovat tulleet suomenhevoseen.
 Arkeologian pääaineopiskelija Nelli-Johanna Saari ja professori Mika Lavento kartoittivat maanantaina haudan paikkaa. Minna Heikura / Yle
 Avattavat hevoshaudat tutkimusryhmä on valinnut sekä hautaustavan että hevosen sukulinjan perusteella. Kouvolan Korian hevoshauta täyttää molemmat kriteerit. Erikoisen hautaustavan lisäksi varsinkin vuoden 1945 ravikuningas Valokas ja sen vaikutus nykypäivänä on tutkijoiden mukaan mielenkiintoista.
 Tutkimusryhmän tavoitteena on saada haudasta hevosten näytteitä dna-analyysiä varten. Parhaiten dna on säilynyt hampaissa, joissa se on kiilteen alla suojassa.
 Tutkimusryhmä on saanut tähän mennessä näytteitä tutkimusta varten pääasiassa yksityisiltä ihmisiltä, mutta myös esimerkiksi museoilta. Ryhmä ottaa edelleen vastaan näytteitä eri puolilta Suomea ja niitä voi toimittaa tutkijoille esimerkiksi Kouvolan hevoshaudalle kaivaustyön ajan.
 Lue seuraavaksi :  Kaksi hevosta haudattiin oudolla tavalla 66 vuotta sitten – nyt arkeologit yrittävät selvittää, mitä oikein tapahtui

Oudosta hevoshaudasta löytyi karvoja ja luita – nyt siitä on tulossa tutkijoille jättipotti


Summary: Etelä- ja Länsi-Suomen maakuntaliitot haluavat, että rakennerahoja ohjattaisiin pohjoisen sijaan väkirikkaammille alueille.

Lapin kansanedustajat vaativat Pohjois- ja Itä-Suomen aluekehitysvarojen turvaamista.  Miljardien eurojen tukipotista on syntymässä iso riita , koska Etelä- ja Länsi-Suomen maakuntaliitot vaativat rahanjakoperusteiden muuttamista.
 Suomi saa EU:lta tukea kahdesta rakennerahastosta: Euroopan aluekehitysrahastosta ja Euroopan sosiaalirahastosta.
 Etelä- ja Länsi-Suomen maakuntaliitot haluavat, että rahaa ohjattaisiin pohjoisen sijaan väkirikkaammille alueille vuodesta 2021 alkavasta ohjelmakaudesta lähtien.
 – Kimpaannuin aamulla, kun kuulin Ylen uutisen. Nämä [aluekehitysvarat] ovat ainoat Euroopan Unionista tulevat työkalut, jotka tulevat nimenomaan Itä- ja Pohjois-Suomeen, oltaisiin viemässä Etelä-Suomeen, kommentoi Lapin kansanedustajien puheenjohtaja, keskustan  Markus Lohi .
 Lapin kansanedustajat muistuttavat, että EU:lta tuleva aluekehitysrahoitus tulee Itä- ja Pohjois-Suomeen alueiden omilla kriteereillä, joita ovat pitkät välimatkat, harva väestö ja kylmä ilmasto. Edustajien mielestä nämä perusteet tulee huomioida myös omassa kansallisessa rahanjaossa.
 Maakuntajohtajan mielestä kyse on häikäilemättömästä hyökkäyksestä
 Lapin Liiton maakuntajohtaja  Mika Riipi  pitää etelän maakuntaliittojen puheenvuoroja häikäilemättömänä hyökkäyksenä pohjoisen ja idän aluekehitysvarojen kimppuun.
 – Tämä on viime keväänä alkanut Etelä- ja Länsi-Suomen maakuntakampanja. Tarkoitus on muuttaa aluetukirahojen myöntämisperusteita ja käydä häikäilemättömästi pohjoisen ja idän EU-aluekehitystukirahojen kimppuun, Riipi sanoo.
 Lapin kansanedustajien puheenjohtaja Markus Lohen (kesk.) mukaan aluekehitysrahat ovat mahdollistaneet Lapin kehittämisen.
 – Nämä ovat käytännössä niitä rahoja, joilla on 25 viime vuotta kehitetty voimakkaasti esimerkiksi Lapin matkailua ja korkeakouluja.
 Lapin kansanedustajien mielestä aluekehitysrahojen säilyminen nykyisellään on äärimmäisen tärkeä asia Lapin tulevan kehityksen kannalta ja merkittävä myös lähivuosien edunvalvonnassa.
 – Olen vakuuttunut siitä, että kaikki Itä- ja Pohjois-Suomen kansanedustajat taistelevat tämän asian puolesta. Luotan myös siihen, että vastuuministerimme, elinkeinoministeri  Katri Kulmuni  ja eurooppaministerimme  Tytti Tuppurainen  puolustavat oikeudenmukaisuutta, sanoo Lohi.
 Lue myös:
 Aluekehitysmiljardeista on syntymässä lihava riita: Itä- ja Pohjois-Suomi saavat kaksi kolmasosaa tuista, vaikka alueella asuu vain neljännes suomalaisista

"Kimpaannuin aamulla kun kuulin uutisen" – Lapin kansanedustajat valmiita taistelemaan aluemiljardien puolesta


Summary: Tullit astuvat voimaan syyskuun alun sijaan vasta joulukuussa.

Yhdysvaltain hallinto lykkää osaa Kiinan tuotteille määrätyistä tulleista joulukuulle.
 Presidentti  Donald Trump  määräsi elokuun alussa, että joukolle kiinalaistuotteita asetetaan kymmenen prosentin tuontitulli syyskuun alusta lähtien. Tuotteiden tuonnin arvo Yhdysvaltoihin on yhteensä noin 300 miljardia dollaria.
 Yhdysvaltain kaupallinen edustaja  Robert Lighthizer  ilmoitti tänään tiistaina, että osa tulleista astuu voimaan vasta joulukuun 15. päivä.
 Lykkäys koskee tietokoneita, tietokonemonitoreja, matkapuhelimia, videopelikonsoleita, eräitä leluja sekä kenkiä ja vaatteita. Lisäksi eräät terveys- ja turvallisuustuotteet vapautetaan kokonaan tullitason nostosta.
 Trump määräsi uudet tullit vastatoimena sille, ettei Kiina ole lupauksestaan huolimatta alkanut ostaa yhdysvaltalaisia maataloustuotteita. Tilanne ei ole muuttunut vieläkään, mutta Trump sanoo tviitissään silti olevansa toiveikas.
 Yhdysvallat on jo aiemmin asettanut 250 miljardin dollarin arvoiselle kiinalaistuonnille 25 prosentin tullin.
 Pörssikurssit nousivat heti voimakkaasti uuden tulli-ilmoituksen tultua julki. Esimerkiksi New Yorkin pörssin Dow Jones -indeksi nousi yli kaksi prosenttia. Nousun kärjessä olivat teollisuusosakkeet. Teknologiaosakkeiden Nasdaq-indeksi nousi 2,5 prosenttia.
 Yhdysvaltain ja Kiinan edustajat ovat keskustelleet tänään puhelimitse ja aikovat jatkaa keskusteluja seuraavan kerran kahden viikon kuluttua.
 Maiden kauppakiista taustalla on Yhdysvaltain käsitys, että Kiina varastaa Yhdysvaltain teollisuussalaisuuksia ja painostaa muita maita luovuttamaan sille uudenaikaista teknologiaa.

USA lykkää osaa Kiinan tuotteille määrätyistä tulleista – pörssit ilahtuivat


Summary: Parikymmentä lääkäriä on kesän aikana ilmoittanut halustaan osallistua Etelä-Karjala keskussairaalan päivystysvuoroihin. Aiemmin kiinostus on ollut huomattavasti vaisumpaa.

Etelä-Karjalan sosiaali- ja terveyspiiri (EKSOTE)

Etelä-Karjalan keskussairaalan päivystyksessä elettiin  viime syksynä ja talvena  erityisen tuskaisia aikoja.
 Silloinen Attendo (nyk. Terveystalo) ei pystynyt toimittamaan päivystykseen sovittua määrä lääkäreitä kaikkiin vuoroihin. Lääkäripula aiheutti päivystykseen ajoittain tuntien mittaisia jonoja.
 Talvella päivystys kuormittui lisää, kun kahden hyvinvointiaseman kiirevastaanotot lakkautettiin Lappeenrannassa.
 Saadakseen lisää lääkäreitä Etelä-Karjalan sosiaali- ja terveyspiiri Eksoten viestintä, päivystys ja mainostoimisto ideoivat nuoria lääkäreitä kosiskelevan kampanjan. Se julkaistiin juhannuksen alla sosiaalisessa mediassa.
 Kuvassa paidaton nuorimies nojailee virvoitusjuomalasia pidellen avoautoon.
 Ilmoitus poiki kyselyjä
 Työpaikkailmoitus oli esillä muutaman päivän, kunnes se  vedettiin pois  Eksoten hallituksen puheenjohtajan  Marja-Liisa Vesterisen  (sd.) käskystä.
 Hyllytetty ilmoitus ehti kuitenkin poikia hedelmää. Ensihoidon ja päivystyksen ylilääkäri  Pekka Korvenoja  kertoo saaneensa ilmoituksen jälkeen yhteydenottoja 22 lääkäriltä, joita kiinnostaa päivystysvuorojen tekeminen keskussairaalassa muun työn ohella.
 – Selkeä piikki tuli yhteydenotoissa, Korvenoja sanoo.
 Aiempien työpaikkailmoitusten perusteella tulleet yhteydenotot ovat laskettavissa yhden käden sormilla.
 Korvenoja arvelee, että kyselyjen määrään on vaikuttanut itse räväkän ilmoituksen ohella sen saama julkisuus. Kyselyjä on tullut niin Eksoten sisältä kuin muualta Suomesta.
 – Olemme saaneet tulevan syksyn vuoroja hyvin täytettyä.
 Etelä-Karjalan keskussairaalan päivystys sijaitsee sairaalan uusimmassa osassa. Emma Pietarila/Yle
 Ostolääkäreitä vähemmäksi
 Etelä-Karjalan keskussairaalan tavoitteena on, että yhä suurempi osa yhteispäivystyksen lääkäreistä olisi Eksoten omaa henkilökuntaa.
 Tällä hetkellä keskussairaalan yhteispäivystys joutuu tukeutumaan ostopalvelulääkäreihin. Terveystalo ei ole kuitenkaan pystynyt toimittamaan riittävästi lääkäreitä kaikkiin vuoroihin.
 – Ilman omaa päivystysrinkiä päivystys ei olisi toiminnassa, Korvenoja kertoo.
 Eksoten palkkalistoilla olevia lääkäreitä ei velvoiteta työskentelemään päivystyksessä vaan he ottavat päivystysvuoroja ikään kuin talkoohengessä.
 Ylilääkäri Pekka Korvenoja toivoo, että lääkäreitä alettaisiin velvoittaa tekemään myös keskussairaalan yhteispäivystyksen päivystysvuoroja. Se vaatii tietenkin työvuorojärjestelyjä.
 Erikoisosaajille edelleen tarvetta
 Vaikka Etelä-Karjalan keskussairaalan yhteispäivystyksen lääkäritilanne näyttää syksyn lähestyessä valoisammalta, ei lääkärivaje oli poistunut kokonaan.
 Päivytyksessä on auki muutamia vakituisia lääkärivirkoja. Sinne haetaan muun muassa kouluttajalääkäriä sekä erikoisalueiden osaajia. Tarvetta on erityisesti akuuttilääketieteeseen erikoistuville lääkäreille.
 – Se olisi päivystykselliseltä kannalta katsottuna erittäin tärkeä osa-alue, ylilääkäri Pekka Korvenoja sanoo.
 Korvenoja pohtii myös, voisivatko lääkäriopiskelijat tehdä osan yhdeksän kuukauden mittaisesta pakollisesta terveyskeskusharjoittelusta keskussairaalan päivystyksessä. Se vaatisi sen, että päivystykseen saataisiin koulutusoikeudet.

Kohuttu rekryilmoitus moninkertaisti hakijamäärän keskussairaalan päivystykseen: "Selvä piikki kyselyissä"


Summary: Pentti Hyttinen joutui väistymään Pohjois-Karjalan maakuntajohtajan tehtävästä henkilöstön luottamuspulan takia vuonna 2015.

Metsähallitus tutkii parhaillaan pääjohtajansa  Pentti Hyttisen  johtamistapoja, kertoo  uutismedia Maaseudun Tulevaisuus.
 Hallituksen puheenjohtaja  Timo Laitisen  mukaan sisäisen selvityksen on määrä valmistua parin viikon sisällä.
 – On tullut epämääräisiä viestejä Hyttisen toimintaan liittyen ja tällainen pengonta on käynnissä, sanoo Laitinen Maaseudun Tulevaisuuden haastattelussa.
 Hyttinen kommentoi asiaa Maaseudun Tulevaisuudelle sähköpostitse.
 – Pääjohtajan toiminta on luonnollisesti Metsähallituksen hallituksen arvioinnin kohteena jatkuvasti. Johtamisen ja organisaation kehittäminen perustuu arviointien antiin. Tämä on hyvä käytäntö, sanoo Hyttinen.
 Kyseessä on jo toinen kerta, kun Hyttisen johtamistavat ovat syynissä. Hyttinen joutui väistymään  Pohjois-Karjalan maakuntajohtajan tehtävästä  henkilöstön luottamuspulan takia vuonna 2015.
 Metsähallituksen pääjohtajaksi Hyttinen aloitti vuonna 2016.
 Lue lisää:
 Pohjois-Karjalasta Metsähallitukseen noussut pääjohtaja: "Henkilöstö ottanut hyvin vastaan"
 Maakuntajohtaja Pentti Hyttinen eroaa – maakuntaliitossa löytyi sopuratkaisu
 Maakuntajohtaja Pentti Hyttinen ei ymmärrä epäluottamuksen syitä

MT: Metsähallituksen pääjohtajan Pentti Hyttisen johtamistapoja tutkitaan – menetti edellisen työnsä luottamuspulan takia


Summary: Hongkongilaiset ovat osoittaneet mieltään pian kolme kuukautta. Pelko on, että Kiinan johdon pinna pettää ja armeija vyöryy kaduille.

– Poliittisesti Kiinan johdolle on hyvin hankalaa myöntyä Hongkongin mielenosoittajien vaatimuksiin.
 Näin arvioi professori  Matti Nojonen  Lapin yliopistosta. Hän uskoo, ettei Kiinan keskusjohto peräänny hongkongilaisten edessä.
 Kiinan yhteiskuntaan ja kultturiin erikoistunut professori Matti Nojonen muistuttaa, että Kiinassa on jatkuvasti meneillään satoja mielenosoituksia.
 – Perääntyminen olisi viesti maan sisällä. Se merkitsisi, että keskusjohto voi luopua absoluuttisesta vallasta. Niin ei voi käydä.
 Erityisen tarkasti Hongkongin käänteitä katsotaan Taiwanissa. Kiinan näkemys on, että Taiwan kuuluu Kiinan kansantasavaltaan. Kiina toimii Hongkongissa Taiwanin katseiden alla, eikä siitäkään syystä anna vaikutelmaa lepsuilusta.
 – Kommunistisen puolueen johtaja ja Kiinan presidentti  Xi Jinping  on luonut itsestään mielikuvan tiukkana johtajana. Olisi iso isku Xin maineelle, jos hän tässä näyttäisi pehmeältä.
 Terrorismilait antaisivat laajat valtuudet
 Kiinan keskushallinnon puhe Hongkongin mielenosoituksista on koventunut kovenemistaan. Lausunnoissa viitataan terrorismiin ja terroristiseen toimintaan.
 Pekingin retoriikalla halutaan muistuttaa hongkongilaisia siitä, että keskushallinto voi tulkita mielenosoittajien toiminnan valtion vastaiseksi.
 – Tällöin viranomaiset voisivat käyttää terrorismilakeja. Ne antavat viranomaisille hyvin laajat valtuudet toimia.
 Kiinan poliisivoimat ovat olleet muutamien päivien ajan harjoituksissa Shenzenin kaupungissa Hongkongin rajalla. Puolisotilaallisia joukkoja on siirrelty raja-alueella ja valtionmedia on näyttänyt panssaroitujen miehistönkuljetusvaunujen liikkeitä samoilla seuduilla.
 Kommunistisen puolueen keskusjohto näyttää voimaa ja arsenaaliaan. Se on itsessään tyly viesti.
 Presidentti ja Kiinan kommunistisen puolueen johtaja Xi Jinping (keskellä, portaiden alapäässä) on kovan miehen maineessa. Kommunistisen puolueen edessä ei voi muuta olla. Roman Piliåey / EPA
  "Yksi maa, kaksi järjestelmää" katkolla?
 Rajulla armeijan ja poliisin väliintulolla olisi erittäin suuri hinta.
 – Se saattaisi olla jopa lopullinen isku "yksi maa, kaksi järjestelmää" -politiikalle, Nojonen arvioi.
 Kun Hongkong siirtyi vuonna 1997 Britannian alaisuudesta Kiinan hallintaan, kaupungissa alkoi kokeilu, jossa markkinatalous yhdistettiin autoritaariseen ja keskusjohtoiseen valtioon.
 Hongkong on pankkeineen ja finanssisektoreineen vapaan kaupan keidas Kiinassa. Kommunistisen puolueen johdolle se on ollut ikkuna länsimaisittain toimivaan markkinatalouteen sekä jonkinasteiseen demokratiaan ja sananvapauteen. Lähiajat näyttävät, miten tälle kokeilulle käy.
 Kiinan keskusvallan väkivaltainen väliintulo aiheuttaisi luonnollisesti myös kansainvälisen selkkauksen.
 – Vaikutukset olisivat kansainvälisesti ajateltuna laajat. Millaisiin sanktioihin se johtaisi, se on vielä hyvin auki, professori Matti Nojonen sanoo.
 Muun muassa Britannia, Yhdysvallat ja YK ovat ilmaisseet huolensa siitä, että Kiinan viranomaiset ovat tiellä, jossa käytetään suhteettoman kovia otteita demokratiamielenosoitusten tukahduttamiseksi.
 Aiheesta lisää:
 Hongkongin lentokentällä kahakoita – kenttä lamaantunut lähes kokonaan
 Hongkongin johtaja Carrie Lam varoittaa kaupungin ajautuvan "polulle, josta ei ole paluuta" – protestoijat palasivat lentokentälle

Kiinan johto tekee tietä tylylle väliintulolle Hongkongissa – puolisotilaalliset joukot liikkeellä rajalla, valtionmedia puhuu terrorismista


Summary: Finanssivalvonta pitää negatiivisia talletuskorkoja kuluttajansuojan kannalta ongelmallisina.

Joutuvatko pankkien asiakkaat pian maksamaan siitä, että saavat pitää säästöjään pankkitileillä?
 Sammon konsernijohtaja  Kari Stadigh   ehdotti uutistoimisto Bloombergille  antamassaan haastattelussa sunnuntaina, että pankit voisivat alkaa periä negatiivista korkoa yksityishenkilöiden talletuksista. Tämä tarkoittaisi, että asiakas maksaisi pankille sen sijaan, että pankki maksaa asiakkaalle.
 Myös Vaasan yliopiston rahoituksen professori  Timo Rothovius  pitää negatiivista talletuskorkoa mahdollisena. Rothovius esitti näkemyksensä  Ylen Ykkösaamussa tiistaina .
 – Jos keskuspankit pitävät korot todella alhaalla, negatiivisena, ja jos tilanne jatkuu pitkään, on aika todennäköistä, että myös pankit joutuvat perimään negatiivista korkoa tallettajilta. Pankille on paljon edullisempaa ottaa rahaa keskuspankista kuin kotitalouksilta.
 Rothovius pitää todennäköisenä, että jos yksi pankki ottaa negatiiviset korot käyttöön, kuluttajat siirtävät rahansa johonkin toiseen pankkiin.
 – Käytännössä tämä merkitsisi, että jos tähän mennään niin ainakin kaikki isoimmat pankit lähtisivät perimään negatiivista korkoa. Muuten käy juuri niin, että rahat siirtyvät siihen pankkiin, joka ei peri negatiivista korkoa. Tämä on varmasti estänyt sen, että pankit eivät ole lähteneet siihen mukaan. Pankit pelkäävät, että ne menettäisivät tätä kautta asiakkaansa.
 Jos kaikki pankit lähtisivät tähän mukaan ja kuluttajat alkaisivat sen seurauksena nostaa talletuksiaan pankeista, niin Rothovius pitää todennäköisenä, että keskuspankit puuttuisivat tilanteeseen jotenkin.
 – Ainakin niin, että pankista ei voisi nostaa kovin suuria summia käteisenä. Silloin tulisi todennäköisesti joku käteisnostoraja eli rahat saisi kyllä siirtää toiseen pankkiin, mutta ei nostaa käteisenä.
 S-Pankki ja Danske Bank torjuvat täysin
 Useissa pankeissa ehdotukseen suhtaudutaan varovaisesti tai jopa torjuen.
 Nordeasta aihetta kommentoitiin tiistain niukasti.
 – Meillä ei tällä hetkellä ole tällaisia suunnitelmia, Nordean konserniviestinnän tiedottaja  Marko Mettenranta  kertoi.
 Nordean konserniviestinnän mukaan pankilla ei ole tällä hetkellä suunnitelmia alkaa periä negatiivista talletuskorkoa yksityisasiakkailta.    Ismo Pekkarinen / AOP
 Sampo, jonka konsernijohtaja Stadigh ehdotti negatiivisen koron perimistä kuluttajilta, on Nordean suurin omistaja.
 S-Pankki tyrmää ajatuksen, että henkilöasiakas joutuisi maksamaan talletuksistaan korkoa.
 – Meillä ei ole suunnitelmia periä negatiivisia talletuskorkoja henkilöasiakkailtamme. Sehän tarkoittaisi, ettemme olisi kiinnostuneita asiakkaistamme ja heidän rahoistaan, S-Pankin pankkiliiketoiminnan johtaja  Aki Gynther  sanoo.
 – Henkilökohtaisesti pidän vähän erikoisena ajatusta siitä, että meillä pankeilla olisi varaa ylenkatsoa asiakkaidemme rahoja.
 Gynther muistuttaa, että tällä hetkellä markkinat odottavat, että korkotaso pysyy poikkeuksellisen matalana vielä vuosia.
 – Siksi suosittelemmekin säästöillensä tuottoa tavoittelevia asiakkaitamme tutustumaan rahastosäästämiseen.
 Palvelujensa maksuttomuudella markkinoiva S-Pankki tyrmää ajatuksen kuluttajalta perittävästä negatiivisesta korosta.  Ismo Pekkarinen / AOP
 Pankeista palvelumaksut eivät ole negatiivista korkoa
 Danske Bankissakaan ei ole harkittu negativiisen koron perimistä yksityisasiakkaiden talletuksista.
 – Tästä ei ole minkäänlaisia suunnitelmia, lehdistöpäällikkö  Josi Tikkanen  kertoo.
 – Yksityisasiakkaiden talletukset ovat meille edelleen merkittävä ja tärkeä pitkän aikavälin rahoituksen lähde.
 Tikkasen mukaan ei voi myöskään ajatella, että palvelumaksut olisivat jo negatiivista korkoa.
 – Pankit ovat monipuolistaneet palveluitaan viime vuosina voimakkaasti. Samalla asiakkaille on otettu käyttöön eritasoisia palvelumaksuja palveluiden laajuudesta riippuen. Siksi ei voi ajatella, että palvelumaksut olisivat negatiivista korkoa.
 Myöskään OP Ryhmässä eivät yksityisasiakkaiden talletusten negatiiviset korot innosta.
 Osuuspankkiryhmässä ei ole suunnitelmaa periä negatiivisia korkoja yksityisasiakkaiden talletuksista.  Ismo Pekkarinen / AOP
 – Tällä hetkellä meillä ei ole suunnitelmaa periä negatiivisia korkoja yksityisasiakkaiden talletuksista. Maksamme käyttötilille omistaja-asiakkaille 0,10 prosentin koron, muiden asiakkaiden käyttötilin korko on nolla prosenttia, vastaa OP:n maksamisesta ja taloudenhallinnasta vastaava johtaja  Masa Peura.
 Aktiasta korostetaan, ettei päätöksiä ole tehty.
 – Seuraamme tilannetta. Keskuspankkien tavoitteena on, että ihmiset jatkavat kulutusta tai sijoittavat rahansa järkevämmin, sen sijaan että pitävät rahoja käyttötilillä, ja näin elvyttää taloutta. Me kannustamme asiakkaitamme oman varallisuuden kartuttamiseen säästämällä ja sijoittamalla aktiivisesti, vastaa johtaja  Carola Nilsson  Aktiasta.
 Kääntyykö velkasuhde?
 Pankkeja valvovan viranomaisen mukaan negatiivisten talletuskorkojen käyttöönotto yksityishenkilöiden talletustileillä ei välttämättä ole oikeudellisesti yksinkertainen asia.
 Lähtökohta kun on, että talletuksessa pankki on velallinen ja asiakas velkoja.
 – Kuluttajansuojan kannalta olisi ongelmallista, jos pankki haluaisi muuttaa voimassaolevan talletussopimuksen sellaiseksi, että korko olisikin negatiivinen ja asiakkaasta tulisi maksuvelvollinen, sanoo Finanssivalvonnan johtava lakimies  Sanna Atrila .
 Toiseen suuntaan, mutta samantyyppisestä asiasta oli muutama vuosi sitten kyse Finanssivalvonnan asuntolainoja koskevassa  linjauksessa . Tuolloin katsottiin, ettei pankin tarvitse alkaa maksaa korkoa velalliselle tilanteessa, jos luoton viitekorko painuu negatiiviseksi.
 – Pankeilla oli sellaisia asuntolainasopimuksia, joissa oli euribor ja pieni marginaali. Niissä sopimuksissa katsottiin, että jos euribor olisi laskenut niin alas, että se olisi syönyt koko marginaalin, niin sitä ei tarvitse tulkita niin pitkälle että pankista tulisi koronmaksuvelvollinen asiakkaalle, toteaa Atrila.
 Etujärjestössä ei voida asiasta neuvotella
 Myös pankkien etuja valvovassa järjestössä, Finanssiala ry:ssä negatiivisia korkoja koskeva keskustelunavaus on huomattu.
 – Tämä on pankin kilpailunalainen asia, eikä näistä voida keskustella yhdessä. Keskustelu on sellainen, että me emme voi muuta kuin seurata sitä sivusta, sanoo Finanssialan pääekonomisti  Veli-Matti Mattila .
 Toisaalta, yksityishenkilöiden negatiivisilla talletuskoroilla saattaisi olla monella tavalla hankalia seurauksia.
 – Yksi tekijä, joka on nimenomaan hillinnyt talletuskorkojen painamista negatiiviseksi tavallisten tallettajien osalta on se, että heillä on aina mahdollisuus ottaa talletus pankista käteisenä. Pankin pitää ottaa se huomioon, katsoo Mattila.

Joutuvatko kuluttajat maksamaan pankeille talletuksistaan? Osa pankeista tyrmää negatiiviset korot täysin


Summary: Työntekijät: "Suomen kilpailukyvyn näkökulmasta meillä olisi mahdollista maksaa lähellä Saksan tasoa olevat palkankorotukset"

Saksasta kuuluu kummia. Aikakauslehti Der Spiegel raportoi, että  Saksaan on ennusteen mukaan tulossa vuosituhannen vaihteen jälkeisen ajan kovimmat nimelliset palkankorotukset . Samaan aikaan  maan teollisuustuotanto ja koko talous yskivät pahasti.
 Jo tähän mennessä Saksassa sovittujen tämänvuotisten palkankorotusten keskiarvo on 3,2 prosenttia ja kaikkein suurimman sopimusalan metalliteollisuuden korotustaso puhkaisee neljän prosentin rajan.
 Laura Merikalla/Yle Uutisgrafiikka
 Saksa on sekä viennin että tuonnin arvossa mitattuna Suomen tärkein kauppakumppani mutta samanaikaisesti kilpailijamaa. Yle kysyi neljältä asiantuntijalta, miten Saksan palkkakehitys mahdollisesti vaikuttaa Suomen palkkakehitykseen nyt alkavalla työehtosopimuskierroksella.
 Sähköpostitse esitettyihin kysymyksiin vastasivat työmarkkinasosapuolista Teollisuusliiton teknologiasektorin johtaja  Jyrki Virtanen  ja Teknologiateollisuuden pääekonomisti  Petteri Rautaporras . Talouden ja työmarkkinoiden tutkijoista vastasivat Palkansaajien tutkimuslaitoksen tutkimuskoordinaattori  Merja Kauhanen  ja Elinkeinoelämän tutkimuslaitos Etlan tutkimusjohtaja  Antti Kauhanen .
 Työntekijäliiton mielestä Saksassa jaetaan hyvää myös duunareille
 Vastauksista käy heti kättelyssä ilmi, että Suomea ja Saksaa ei noin vaan voi verrata keskenään. Mutta se, mitä eroja painotetaan, riippuu vastaajan tulokulmasta kysymykseen.
 Työntekijöitä edustavan Teollisuusliiton Jyrki Virtasen mielestä Saksassa hyvä pannaan jakoon Suomea hanakammin.
 –Saksassa on perinteisesti oltu valmiita jakamaan osa yrityksen tuloksesta työntekijöille. Tässä asiassa meillä Suomessa tullaan vielä pitkältä takamatkalta.
 Teollisuusliiton teknologiasektorin johtaja Jyrki Virtasen mukaan saksalaisessa työkulttuurissa yritykset jakavat osan hyvästään myös työntekijöille. Laura Hyyti / Yle
 Tutkijat ja työnantajajärjestön edustaja painottavat maiden välilissä eroissa saksalaisen työelämän suomalaista suurempaa joustavuutta ja saksalaisten alhaista järjestäytymistasoa.
 – Saksassa työehtosopimukset kattavat vain 55 prosenttia palkansaajista eli vähän alle 20 miljoonaa palkansaajaa, Merja Kauhanen Palkansaajien tutkimuslaitoksesta toteaa.
 Jos hitsaaja Horstin palkka nousee roimasti, onko hitsaaja Heikin palkassa myös enemmän nostovaraa?
 Työnantajia edustavan Teknologiateollisuuden Petteri Rautaportaan mukaan olisi valtava virhe, jos Suomessa nyt tuijotettaisiin Saksan sopimuskorotusten suuruutta.
 – Saksassa sopimuskorotukset eivät määrittele, miten ansiot kehittyvät. Saksassa todellinen ansiokehitys riippuu pitkälti siitä, miten reaalitalous kehittyy.
 Teknologiateollisuuden pääekonomisti Petteri Rautaporras pitää suomalaisia työmarkkinoita hyvin jäykkinä verrattuna saksalaiseen, joustavampaan työelämään. Markku Ulander / Lehtikuva
 Käytännössä, jos talouden kasvu hyytyy ja yrityksen tilanne sitä vaatii, työehtosopimus voidaan avata ja sen sopimuskorotuksista voidaan poiketa alaspäin. Nämä työelämän joustot ovat Petteri Rautaportaan mukaan keskeisiä tekijöitä Saksan hyvän kilpailukyvyn takana.
 – Suomessa palkanmuodostus on ollut perinteisesti hyvin jäykkää. Poikkeuksetta ansiot ovat kehittyneet vähintään sopimuskorotuksen verran, minkä päälle ovat tulleet vielä palkkaliukumat. Näin riippumatta reaalitalouden kehityksestä.
 Laura Merikalla/Yle Uutisgrafiikka
 Myöskään Teollisuusliiton Jyrki Virtanen ei näe viivasuoraa vaikutusta Saksan ja Suomen palkankorotusten välillä. Pelivaraa Saksan korkeat korotukset hänen mielestään kuitenkin tuovat.
 – Jos asiaa katsoo Suomen kilpailukyvyn näkökulmasta, meillä olisi mahdollista maksaa lähelle Saksan tasoa olevat palkankorotukset.
 Virtanen nostaa esille myös sen, että kun Saksassa turvaudutaan työelämän joustoihin esimerkiksi työaikakysymyksessä, samalla sovitaan henkilöstön aseman ja työpaikkojen turvaamisesta.
 – Suomalainen malli kilpailukykysopimuksesta, missä kaikki alan työntekijät tekevät palkatonta työtä työnantajalle riippumatta siitä, meneekö työnantajalla hyvin, ei tulisi kuuloonkaan Saksassa.
 Saksassa monet alat palkkahuumassa, mutta toteutuvatko ennätyskorotukset?
 Saksassa vuosia jatkuneen vahvan talouskasvun siivittämään palkankorotushuumaan on päässyt ala toisensa jälkeen. Tänä vuonna myös julkisten palvelujen parissa työskentelevien nimellispalkat nousevat Saksan osavaltioissa 3,6 prosenttia ja liittovaltion tehtävissä ja kuntien palveluksessa 2,8 prosenttia.
 Teknologiateollisuuden Petteri Rautaporras arvelee kuitenkin, että Saksan ansiokehitys tulee verraten nopeasti reagoimaan heikkenevään kasvuun. Toisin sanoen ennätyskorotukset jäisivätkin lopulta toteutumatta.
 Rautaporras liputtaa sen puolesta, että Suomessa vientiteollisuus tekee liittokierroksen päänavauksen ja että muut sopimusalat eivät ylittäisi vientiteollisuuden kustannustasoa, jotta työllisyyden ja hyvinvoinnin rahoitus saadaan varmistettua.
 – Ei ole mitään estettä suuremmille palkankorotuksille, jos tehdään samalla muita muutoksia, jotka alentavat työnantajan kustannuksia muualla.
 Palkansaajien tutkimuslaitoksen tutkimuskoordinaattori Merja Kauhanen ei usko, että saksalaisen teollisuustyöntekijän korkea palkankorotustaso vaikuttaa merkittävästi Suomen korotuksiin. Antti Haanpää / Yle
 Etlan Antti Kauhasen mukaan on vaikeaa ennakoida, miten syksyn neuvottelut Suomessa tulevat etenemään. Palkansaajien tutkimuslaitoksen Merja Kauhanen tyytyy myös toteamaan, että jää nähtäväksi, määrittävätkö vientiteollisuuden sopimukset myös muiden alojen palkkakehityksen.
 – Vientivetoista työmarkkinamallia on yritetty saada aikaan. Mallin valmistelu koki 2017 takaiskun, kun Metsäteollisuus ry vetäytyi neuvotteluista, ja sen jälkeen palkansaajajärjestöt ilmoittivat lopettavansa mallin valmistelun, Merja Kauhanen sanoo.
 Jyrki Virtanen varoittelee puolestaan, että vientiteollisuuden työntekijöiden maltti voi joutua koetukselle tilanteessa, jossa harvoin tehdään neuvottelukierroksen avaavan alan alittavia ratkaisuja.
 – Jos viennin sopimuksia pidetään pohjatasona, jonka päälle haetaan suurempia korotuksia, niin voi olla, että vientiliittojen halukkuus olla neuvottelukierroksen päänavaajana ei jatkossa ole itsestäänselvyys.
 Mikä vaikutus Saksan korotuksilla on Suomen kilpailukykyyn?
 Elinkeinoelämän tutkimuslaitoksen Antti Kauhanen arvioi myös, että Saksan talouden sakatessa voidaan päätyä tilanteeseen, jossa saksalaisia sopimuksia avataan ja neuvotellaan paikallisesti uudelleen. Jos palkankorotukset kuitenkin toteutuvat, siitä olisi hyötyä Suomen kilpailukyvylle.
 Elinkeinoelämän tutkimuslaitoksen tutkimusjohtaja Antti Kauhanen arvioi, että Saksassa voi tulla eteen tilanne, jossa jo sovittuja sopimuksia avataan ja neuvotellaan uudelleen taloustilanteen heikennyttyä. Jari Kovalainen / Yle
 – Jos toteutuvat palkankorotukset ovat Saksassa korkeita suhteessa tuottavuuskehitykseen, niin se tukee suomalaisen työn kilpailukykyä muiden seikkojen pysyessä ennallaan.
 Teollisuusliiton Jyrki Virtanen sanoo, että työnkijöiden edustajat ovat "valmiita kantamaan vastuun siitä, että sopimuksilla ei tuhota suomalaisten yritysten kilpailukykyä".
 – Samalla meidän tulee tehdä sopimusratkaisu, jolla suomalaisen teollisuustyöntekijän ostovoima turvataan.
 Saksassa viime vuosien korkeat nimelliset palkankorotukset ovat johtaneet myös selkeisiin reaalipalkan korotuksiin. Toisin sanoen saksalaiset ovat palkallaan saaneet enemmän kuin aiemmin. Kotimaisesta kysynnästä huolehtiminen onkin ollut yksi tärkeimmistä syistä, joilla korkeita palkankorotuksia on perusteltu taloustilanteen nyt heikennyttyä.
 Laura Merikalla/Yle Uutisgrafiikka
 Palkansaajien tutkimuslaitoksen Merja Kauhanen sanoo, että Saksassa palkat ovat viime vuosina nousseet nopeammin kuin euroalueella keskimäärin ja selvästi nopeammin kuin Suomessa. Tämä on parantanut suomalaisten vientituotteiden kilpailukykyä suhteessa saksalaisiin tuotteisiin. Hän muistuttaa kuitenkin, että kustannuskilpailukykyä verrattaessa tulisi huomioida myös tuottavuuden kehitys.
 – Hitsaaja Horstin palkkakehityksellä ei ole oletettavasti kovinkaan suurta merkitystä hitsaaja Heikin palkkakehitykselle. Perinteinen palkkanormi, jota ammattiyhdistysliike on Suomessa pitänyt ohjenuoranaan asettaessaan palkkatavoitteitaan, on tuottavuuskasvun ja odotetun inflaation yhteissumma.
 Lue myös:
 Etlan selvitys: Kikyn työajan pidennys lisää jopa 16 000 työpaikkaa vuoteen 2022 mennessä – Palkansaajien tutkimuslaitos kritisoi arviota

Saksassa ennätykselliset palkankorotukset, miten Suomessa? – Työnantajat: "Olisi valtava virhe tuijottaa Saksan sopimuskorotuksia"